**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 21 Μαρτίου 2022, ημέρα Δευτέρα και ώρα 13.10΄, στην Αίθουσα «Προέδρου Αθανασίου Κωνστ. Τσαλδάρη» (223), του Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής, κ. Σταύρου Καλογιάννη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Οικονομικών «Εκσυγχρονισμός του πλαισίου λειτουργίας της Επιτροπής Κεφαλαιαγοράς - Πρόγραμμα συνεισφοράς Δημοσίου σε ευάλωτους οφειλέτες μέχρι τη μεταβίβαση της κατοικίας τους στον φορέα απόκτησης και επαναμίσθωσης του κεφαλαίου Α΄ του μέρους δευτέρου του τρίτου βιβλίου του ν. 4738/2020 - Ενσωμάτωση στην ελληνική νομοθεσία των Οδηγιών (ΕΕ) 2020/1151 και (ΕΕ) 2021/1159, νέος μειωμένος Ενιαίος Φόρος Ιδιοκτησίας Ακινήτων (ΕΝ.Φ.Ι.Α.), επείγουσες φορολογικές και τελωνειακές ρυθμίσεις για την αντιμετώπιση ιδίως της ενεργειακής κρίσης και άλλες διατάξεις». (2η συνεδρίαση – ακρόαση εξωκοινοβουλευτικών προσώπων)

Στην συνεδρίαση παρέστησαν ο Υπουργός Οικονομικών κ. Χρήστος Σταϊκούρας, ο Υφυπουργός Οικονομικών, κ. Απόστολος Βεσυρόπουλος, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αμανατίδης Γεώργιος, Αναστασιάδης Σάββας, Βλάχος Γεώργιος, Βολουδάκης Μανούσος – Κωνσταντίνος, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κεφαλογιάννης Ιωάννης, Κόνσολας Εμμανουήλ (Μάνος), Κοντογεώργος Κωνσταντίνος, Λεονταρίδης Θεόφιλος, Μάνη – Παπαδημητρίου Άννα, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Πασχαλίδης Ιωάννης, Ρουσόπουλος Θεόδωρος (Θόδωρος), Σαλμάς Μάριος, Σπανάκης Βασίλειος – Πέτρος, Σταμενίτης Διονύσιος, Τραγάκης Ιωάννης, Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Κόκκαλης Βασίλειος, Κουρουμπλής Παναγιώτης, Μπάρκας Κωνσταντίνος, Παπαδόπουλος Αθανάσιος (Σάκης), Παπανάτσιου Αικατερίνη, Σπίρτζης Χρήστος, Συρμαλένιος Νικόλαος, Τζανακόπουλος Δημήτριος, Τσακαλώτος Ευκλείδης, Φλαμπουράρης Αλέξανδρος, Αρβανιτίδης Γεώργιος, Κατρίνης Μιχαήλ, Λοβέρδος Ανδρέας, Σκανδαλίδης Κωνσταντίνος, Κομνηνάκα Μαρία, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος, Αρσένης Κρίτων – Ηλίας και Λογιάδης Γεώργιος.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κύριοι Υπουργοί, αρχίζει η συνεδρίαση της Επιτροπής μας. Είμαστε στη δεύτερη συνεδρίαση της Επιτροπής Οικονομικών, συνεχίζουμε την επεξεργασία και εξέταση του σχεδίου νόμου του Υπουργείου Οικονομικών με τίτλο «Εκσυγχρονισμός του πλαισίου λειτουργίας της Επιτροπής Κεφαλαιαγοράς - Πρόγραμμα συνεισφοράς Δημοσίου σε ευάλωτους οφειλέτες μέχρι τη μεταβίβαση της κατοικίας τους στον φορέα απόκτησης και επαναμίσθωσης του κεφαλαίου Α΄ του μέρους δευτέρου του τρίτου βιβλίου του ν. 4738/2020 - Ενσωμάτωση στην ελληνική νομοθεσία των Οδηγιών (ΕΕ) 2020/1151 και (ΕΕ) 2021/1159, νέος μειωμένος Ενιαίος Φόρος Ιδιοκτησίας Ακινήτων (ΕΝ.Φ.Ι.Α.), επείγουσες φορολογικές και τελωνειακές ρυθμίσεις για την αντιμετώπιση ιδίως της ενεργειακής κρίσης και άλλες διατάξεις».

Έχουμε σήμερα την ακρόαση των φορέων, οι οποίοι προτάθηκαν από τα κόμματα. Παρακαλώ πολύ τους εκπροσώπους των φορέων για τρία λεπτά να τοποθετούνται και στη συνέχεια, βεβαίως, εφόσον υπάρξουν από πλευράς συναδέλφων βουλευτών και εκ μέρος των κυρίων Υπουργών ζητήματα προς διευκρίνιση, εννοείται ότι θα έχουν το λόγο για να απαντήσουν.

Θα ξεκινήσουμε με τον Πρόεδρο του Οικονομικού Επιμελητηρίου Ελλάδος τον κ. Κόλλια. Κύριε Κόλλια, καλημέρα από την Επιτροπή μας. Έχετε τοn λόγο για τρία λεπτά παρακαλώ.

**ΚΩΝΣΤΑΝΤΙΝΟΣ ΚΟΛΛΙΑΣ (Πρόεδρος του Οικονομικού Επιμελητηρίου Ελλάδος (ΟΕΕ)):** Ευχαριστώ πολύ. Το παρόν σχέδιο νόμου στο μέρος Α΄ επιδιώκει την αναβάθμιση και τον εκσυγχρονισμό της λειτουργίας της Επιτροπής Κεφαλαιαγοράς μέσω, κυρίως, της ενίσχυσης της οργανωτικής διάρθρωσης της και της εσωτερικής λειτουργίας της.

Ειδικότερα, εκεί όπου τα προηγούμενα χρόνια παρατηρήθηκαν φαινόμενα κωλυσιεργίας και ατιμωρησίας, που δυσφημούσαν την εικόνα της χώρας σε δυνητικούς επενδυτές. Το ανανεωμένο ρυθμιστικό πλαίσιο λειτουργεί κατά τα πρότυπα ευρωπαϊκών και διεθνών εποπτικών αρχών, καθιερώνοντας για πρώτη φορά ένα ολοκληρωμένο και συνεκτικό πλαίσιο αρχών. Εξίσου σημαντική είναι και η τροποποίηση σε σχέση με το σχέδιο της διαβούλευσης, ότι η πενταετής παραγραφή θα καλύπτει μόνο τις αρμοδιότητες επιβολής κυρώσεων από την Επιτροπή Κεφαλαιαγοράς και όχι για το ποινικό σκέλος της υπόθεσης.

Στο μέρος Β΄ ενεργοποιείται το πρόγραμμα προστασίας της πρώτης κατοικίας των ευάλωτων νοικοκυριών και στόχος του προγράμματος είναι η αποτροπή των πλειστηριασμών και εξώσεων πρώτης κατοικίας των ευάλωτων νοικοκυριών, που έχουν χρέη σε πιστωτές μέχρι την ίδρυση του ιδιωτικού φορέα απόκτησης και επαναμίσθωσης. Η παρούσα ρύθμιση γίνεται, ιδιαιτέρως, σημαντική σήμερα, όπου οι ανατιμήσεις έχουν περιορίσει το διαθέσιμο εισόδημα των νοικοκυριών. Το νομοσχέδιο θέτει, όντως, τους όρους και τις προϋποθέσεις, για τον προσδιορισμό της δόσης της επιδότησης, που προσδιορίζεται στο 3,5% της αξίας του ακινήτου διαιρούμενης διά 12, ενώ η επιδότηση κυμαίνεται από 70 έως 210 ευρώ μηνιαίως. Το Οικονομικό Επιμελητήριο της Ελλάδος, έχει εκφράσει την άποψη να δίνεται η δυνατότητα στα ευάλωτα νοικοκυριά να επανακτούν την κυριότητα της κατοικίας τους, μετά από ένα εύλογο χρονικό διάστημα.

Στη συνέχεια, θα αναφερθώ σε συγκεκριμένα άρθρα, θέλοντας να εκφράσω τις απόψεις του φορέα μας για τον ΕΝΦΙΑ. Αναμφίβολα, οι βελτιώσεις της κυβέρνησης είναι προς τη σωστή κατεύθυνση, αφού θα μειωθεί ο λογαριασμός για τους περισσότερους συμπολίτες μας, καθώς προβλέπεται η φορολόγηση κάθε ακινήτου χωριστά, με βάση την αξία της ακίνητης περιουσίας και η αύξηση των δόσεων σε 10. Επίσης, επισημαίνουμε ότι ο τρόπος υπολογισμού της αξίας των ακινήτων που υπόκεινται, πρέπει να είναι σαφής και να μην επιδέχεται παρερμηνειών. Θεωρούμε ότι ο φόρος πρέπει να υπολογίζεται σύμφωνα με το ισχύον σύστημα προσδιορισμού της αξίας των ακινήτων.

Παρόλα αυτά, θα ήθελα να επισημάνω κάποιες παρατηρήσεις στα παρακάτω άρθρα. Κατ’ αρχήν στο άρθρο 44, ορθώς καταργείται ο συμπληρωματικός φόρος για τα φυσικά πρόσωπα. Ο συμπληρωματικός ΕΝΦΙΑ για τα νομικά πρόσωπα υπολογίζεται με συντελεστή 5 και μισό τοις χιλίοις, ειδικά για τα ακίνητα τα οποία ιδιοχρησιμοποιούνται για την παραγωγή ή την άσκηση κάθε είδους επιχειρηματικής δραστηριότητας, ανεξαρτήτως αντικείμενου εργασιών. Λαμβανομένου υπόψη του αυξανόμενου ενεργειακού κόστους των επιχειρήσεων και της αβεβαιότητας για τις προοπτικές της οικονομίας της χώρας μας, προτείνουμε την πλήρη απαλλαγή τους από τον συμπληρωματικό ΕΝΦΙΑ.

Επίσης, προτείνουμε την πλήρη απαλλαγή των νομικών προσώπων μη κερδοσκοπικού χαρακτήρα από τον συμπληρωματικό ΕΝΦΙΑ, με δεδομένο ότι έχουν ανάγκη όλων των εσόδων τους για την εκπλήρωση του σκοπού τους, αφού η λειτουργία τους υποκαθιστά δημόσια πολιτική.

Στο άρθρο 45, σε περιπτώσεις εντάξεων νέων περιοχών στο αντικειμενικό σύστημα προσδιορισμού αξίας ακινήτων, εφόσον αυτές περιλαμβάνουν περισσότερες της μίας ζώνης για τον υπολογισμό του φόρου και της αξίας, λαμβάνεται υπόψη η μικρότερη τιμή ζώνης. Προτείνουμε, να γίνεται αυτόματη μετάπτωση και διόρθωση της δήλωσης, χωρίς την υποχρέωση υποβολής δήλωσης από τον φορολογούμενο. Το δημόσιο έχει όλα τα δεδομένα και μπορεί να διορθώσει οίκοθεν ότι είναι απαραίτητο.

Στα άρθρα 42 και 46, που αναφέρονται στις απαλλαγές του ΕΝΦΙΑ, πρέπει να δοθούν περισσότερες διευκρινίσεις και προτείνουμε να προβλεφθούν πρώτον, για τους μακροχρόνια άνεργους και τους πολίτες με πολύ χαμηλά εισοδήματα, που κατέχουν στην κυριότητά τους ακίνητη περιουσία μικρότερη των 100 χιλιάδων ευρώ και η οποία δεν τους επιφέρει επιπλέον εισόδημα, να δίνεται απαλλαγή ή μείωση επί του φόρου σε μεγάλο ποσοστό. Στις μικρές πόλεις της επαρχίας και στα απομακρυσμένα χωριά, για ενίσχυση και της αποκεντρωμένης διοίκησης, να δίνεται μείωση στην τιμή ζώνης επί της αξίας που υπολογίζεται ο ΕΝΦΙΑ ως κίνητρο για να παραμείνουν στον τόπο τους.

Επειδή οι προϋποθέσεις για την έκπτωση στον ΕΝΦΙΑ λειτουργούν σωρευτικά, με αποτέλεσμα να αποκλείονται πολλοί φορολογούμενοι από τη δυνατότητα να τύχουν της έκπτωσης, προτείνουμε να έχουμε αύξηση στα όρια που θέτουν οι παράγραφοι του άρθρου 46. Εναλλακτικά, προτείνεται η τροποποίηση συνολικά του άρθρου 7 του νόμου 4223/2013 με την κατάργηση της συσσώρευσης των προϋποθέσεων για τη λήψη της έκπτωσης.

Στο άρθρο 47. Να δοθεί κίνητρο στην εφάπαξ καταβολή του φόρου με ένα ποσοστό έκπτωσης της τάξεως του 10% επί του συνόλου.

Στο άρθρο 50, για την επιστροφή του ειδικού φόρου κατανάλωσης πετρελαίου που αφορά στους αγρότες, πρέπει να δοθεί ιδιαίτερη προσοχή και να δοθεί στους πραγματικούς κατά κύριο επάγγελμα αγρότες, μόνο με έκδοση τιμολογίου και αναγραφή του γεωργικού μηχανήματος που είναι υπό την ιδιοκτησία τους, ώστε να εξαλειφθούν φαινόμενα μη ορθολογικής χρήσης των κονδυλίων.

Στο άρθρο 51, θετική είναι η υπαγωγή των λιπασμάτων στον χαμηλό συντελεστή φ.Π.Α 6%, αλλά η κρίση στην Ουκρανία δεν αφήνει περιθώρια εφησυχασμού και η πολιτεία οφείλει να συνδράμει περαιτέρω τους αγρότες.

Στο άρθρο 52, προτείνεται εκτός από τη μεταβολή που εισάγει το σχέδιο νόμου και η τροποποίηση της παραγράφου 4 (α) συνολικά με την προσθήκη ώστε με αίτηση του υποκειμένου στον χώρο κατασκευαστή οικοδομών προς πώληση να αναστέλλεται υποχρεωτικά μέχρι 31/12/2024 αντί για το 2022 η εφαρμογή του φ.Π.Α. στα ακίνητα των παραγράφων 1 και 2 (α) του άρθρου 6 του ν. 2859/2000.

Στο άρθρο 56, με την τροποποίηση αυτή δεν εισάγονται ασφαλιστικές δικλίδες ειδικά στην περίπτωση ομίλων που ενοποιούν εταιρείες οι οποίες εφαρμόζουν διαφορετικά λογιστικά συστήματα, με αποτέλεσμα να παρέχεται η δυνατότητα καταστρατήγησης των φορολογικών διατάξεων για την αποφυγή χρήσης τεχνικών διευθετήσεων προκειμένου να υπάρξει φορολογικό πλεονέκτημα.

Και τέλος, στο άρθρο 58, άκρως σημαντική η καταβολή του φόρου εισοδήματος των φυσικών και νομικών προσώπων και νομικών οντοτήτων για τα εισοδήματα του φορολογικού έτους του ‘21 να πραγματοποιείται σε οκτώ ισόποσες μηνιαίες δόσεις. Μάλιστα, το Οικονομικό Επιμελητήριο της Ελλάδας έχει ζητήσει την ομαλή, έγκαιρη και σε συγκεκριμένο και με αυστηρά χρονοδιαγράμματα υποβολή των φορολογικών δηλώσεων.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς σας ευχαριστούμε, κύριε Πρόεδρε.

Το λόγο έχει η κυρία Λαζαράκου.

**ΒΑΣΙΛΙΚΗ ΛΑΖΑΡΑΚΟΥ (Πρόεδρος της Επιτροπής Κεφαλαιαγοράς):** Ευχαριστώ πολύ, κύριε Πρόεδρε.

Θα ήθελα να πω, ότι καταρχήν, έχουμε καταθέσει και υπόμνημα με τα σχόλια μας μαζί με τους Αντιπροέδρους της Επιτροπής Κεφαλαιαγοράς, τον κ. Κονταρούδη και την κυρία Στάμου, και θέλω να αναφερθώ σε τρία λεπτά στα εξής βασικά σημεία.

Καταρχήν, το νομοσχέδιο αυτό ενσωματώνει πολλές από τις δικές μας προτάσεις τις οποίες είχαμε καταθέσει στο Υπουργείο Οικονομικών, όπως είναι η Διεύθυνση Αξιολογήσεων, όπως είναι διαφορετική διάρθρωση, λοιπόν, της Επιτροπής Κεφαλαιαγοράς και διάφορα άλλα θέματα καταγγελίας, κ.λπ.. Είναι προς τη σωστή κατεύθυνση, οπότε σε αυτό το κομμάτι είμαστε ικανοποιημένοι, γιατί πιστεύουμε ότι βελτιώνει την Επιτροπή Κεφαλαιαγοράς.

 Υπάρχουν τέσσερα σημεία, όμως, τα οποία θα θέλαμε να τονίσουμε και τα οποία χρειάζονται νομίζουμε περισσότερη βελτίωση, όσον αφορά τον τρόπο στον οποίο θα αντιμετωπιστούν. Το ένα θέμα είναι, το θέμα της υιοθέτησης του οργανισμού, και οργανογράμματος, και του εσωτερικού κανονισμού της Επιτροπής Κεφαλαιαγοράς, όχι με απόφαση της Επιτροπής Κεφαλαιαγοράς, αλλά με προεδρικό διάταγμα για τον οργανισμό και με υπουργική απόφαση- κατόπιν έγκρισης, δηλαδή,- υπουργικής απόφασης για τον Κανονισμό της εσωτερικής λειτουργίας. Θεωρούμε ότι αυτό θα πρέπει να γίνεται μόνο με απόφαση του Διοικητικού Συμβουλίου της Επιτροπής Κεφαλαιαγοράς κατ’ αντιστοιχία με όλες τις Ανεξάρτητες Αρχές, δηλαδή, με το νόμο για το επιτελικό κράτος ν. 4622, ο οποίος επιτρέπει σε όλες τις Ανεξάρτητες Αρχές να καταρτίζουν και να τροποποιούν τον οργανισμό τους μόνες τους με απόφαση των Διοικητικών Συμβουλίων. Και το λέμε αυτό, γιατί με βάση τον ιδρυτικό της νόμο, 1969/1991 η Επιτροπή Κεφαλαιαγοράς απολάβει λειτουργικής ανεξαρτησίας και διοικητικής αυτοτέλειας. Και μία ερμηνεία της νομοθεσίας κεφαλαιαγοράς και μια, αν θέλετε, εναρμόνιση με τις ευρωπαϊκές επιταγές, γιατί αυτή τη στιγμή, διεξάγεται και μια μεγάλη έρευνα και έχουμε ολοκληρώσει η ΕΣΜΑ, η Ευρωπαϊκή Αρχή Κινητών Αξιών και Αγορών έχει πει ότι πόσο μεγάλη σημασία για το θέμα ανεξαρτησίας. Άρα, σε επιταγή με τις ευρωπαϊκές αρχές περί ανεξαρτησίας των εποπτικών αρχών και σε εναρμόνιση με τις υπόλοιπες ανεξάρτητες αρχές θα πρέπει αντίστοιχα και η Επιτροπή Κεφαλαιαγοράς με συμφωνία κατ’ αντιστοιχία με τον επιτελικό νόμο μόνη της να καταρτίζει, καταρχήν, και να τροποποιεί τον οργανισμό της, γιατί συνεχώς την εν τω μεταξύ της κατανέμονται και νέες αρμοδιότητες με βάση τις ευρωπαϊκές νομοθεσίες. Αρκεί να σας πω τα τελευταία τέσσερα χρόνια έχουν ενσωματωθεί περίπου 15 νέοι κανονισμοί και οδηγίες που δίνουν νέες αρμοδιότητες την Επιτροπή Κεφαλαιαγοράς, που σημαίνει ότι πρέπει συνεχώς να υπάρχει δυνατότητα αναθεώρησης του οργανισμού της Επιτροπής Κεφαλαιαγοράς.

Τώρα, θα πάω στο τέταρτο σχόλιο, το οποίο συνδέεται με την αναθεώρηση του οργανισμού και ποιο είναι αυτό. Ότι σε περίπτωση που τελικά δεν προκριθεί με απόφαση της Επιτροπής Κεφαλαιαγοράς να καταρτίζει, ο οργανισμός της, τότε το διάστημα αυτό που έχει δοθεί για την αναθεώρηση του πρώτου σχεδίου αυτού του προεδρικού διατάγματος, δεν είναι αρκετό. Γιατί; Οι έξι μήνες είναι πάρα πολύ λίγοι, γιατί σήμερα έχουμε ενταχθεί κι έχει εγκριθεί να χρηματοδοτηθεί μέσα από το πρόγραμμα ΕΣΠΑ η Επιτροπή Κεφαλαιαγοράς, ούτως ώστε, να ανατεθεί σε εξωτερικό σύμβουλο η αναδιάρθρωση της, η πρόταση, μάλλον, για τη βελτίωση του οργανισμού της. Αυτό έχει ήδη ενταχθεί, έχει ήδη εγκριθεί οπότε σε αυτή τη χρονική στιγμή είμαστε έτοιμοι να ξεκινήσει η διαγωνιστική διαδικασία.

Η διαγωνιστική διαδικασία κρατάει έξι μήνες συνήθως κατά μέσο όρο συν άλλους επτά μήνες που έχει υπολογιστεί από το Υπουργείο Ανάπτυξης για να προχωρήσει το έργο αυτό, σημαίνει σύνολο δεκατρείς τουλάχιστον μήνες και μέχρι να το φέρουμε και εμείς μιλάμε για δεκατέσσερις μήνες. Άρα, οι έξι μήνες ήταν ουτοπικό να πιστεύει κάποιος ότι μπορεί να προχωρήσει να γίνει 6 μήνες να φέρουμε εμείς τώρα ένα π.δ. και μετά από δέκα μήνες να γίνει ένα άλλο προεδρικό διάταγμα, το οποίο θα ήταν το σωστό με βάση και τον εξωτερικό σύμβουλο που ήδη μας έχει εγκριθεί το έργο. Άρα, αυτό το οποίο ζητάμε είναι: είτε δεν θα έχουμε κανένα σχόλιο, δεν μας απασχολεί το εξάμηνο, αν υποθέσουμε ότι υιοθετείται οργανόγραμμα με απόφαση μόνο το Δ.Σ. της Επιτροπής Κεφαλαιαγοράς, γιατί αυτό δε μας εμποδίζει να πάμε μετά όταν ο εξωτερικός σύμβουλος μας δώσει το νέο οργανόγραμμα και να το αλλάξουμε, αλλά, σε περίπτωση που τελικά παραμείνει η υποχρέωση του προεδρικού διατάγματος θέλουμε να αλλάξει το εξάμηνο, στο άρθρο 11, και να γίνει 14 μήνες.

Έχουμε άλλα δύο σχόλια. Το τρίτο σχόλιο είναι ότι πολύ σωστά προβλέπονται στο νομοσχέδιο αυτό νέες διευθύνσεις, η Διεύθυνση Αξιολογήσεων και άλλες ακόμα νέες μονάδες. Όμως, για να λειτουργήσουν οι νέες διευθύνσεις στην πράξη θα πρέπει μετά το προεδρικό διάταγμα που θα τις προβλέψει αν έχουμε προεδρικό διάταγμα ή μετά την απόφαση του Δ.Σ. που θα τις προβλέψει αν έχουμε απόφαση το Δ.Σ. να στελεχωθούν, ένα ακόμα και δεύτερον, να υπάρξει προϊστάμενος. Δεν βάση την σημερινή στελέχωση στην Επιτροπή Κεφαλαιαγοράς δεν υπάρχει κόσμος για να στελεχωθούν. Άρα, θα πρέπει να υπάρξει μια ειδική πρόβλεψη για να γίνει άμεση στελέχωση των νέων αυτών μονάδων και διευθύνσεων. Και όσον αφορά τους προϊσταμένους, έχουμε ήδη υποβάλει στο Υπουργείο Οικονομικών μια νέα διάταξη μεταβατική για να μπορέσει προσωρινά, μέχρι να γίνει η διαδικασία που απαιτείται με βάση τη νομοθεσία μας για να οριστεί προϊστάμενος- επειδή είναι μια μακροχρόνια διαδικασία μέσω ΑΣΕΠ, η οποία κρατάει αρκετά μεγάλο χρονικό διάστημα- προσωρινά να υπάρξει η δυνατότητα με μεταβατικό προϊστάμενο, ούτως ώστε, να μπορέσει στην πράξη να λειτουργήσουν αυτές οι νέες μονάδες και η Διεύθυνση Αξιολογήσεων. Άρα, έχουμε ήδη καταθέσει την πρότασή μας και ελπίζω να γίνει αποδεκτή, αλλιώς θα υπάρχει μια δυσκολία στη λειτουργία, τελικά, των μονάδων αυτών και των διευθύνσεων αυτών. Και βέβαια, όπως είπαμε το θέμα της υποστελέχωσης χρειάζεται άμεσα στελέχωση για η μέχρι τώρα εμπειρία έχει δείξει ότι η κάθε στελέχωση μέσω ΑΣΕΠ των ανθρώπων του στελεχιακού δυναμικού κρατάει, περίπου, 4 χρόνια.

Και το τελευταίο που θέλουμε να τονίσουμε είναι ότι η Επιτροπή Κεφαλαιαγοράς ως μία ακόμα αρχή εποπτική με πάρα πολύ σημαντικό έργο στο οποίο όπως θα δείτε σας έχουμε στείλει και συνημμένα τις αρμοδιότητες τις οποίες έχουμε, είναι η μοναδική ρυθμιστική και εποπτική αρχή η οποία έχει τόσο ευρύ πεδίο αρμοδιοτήτων, με πάρα πολύ πολύπλοκο και σύνθετο έργο, λοιπόν, αυτή η Αρχή θα πρέπει αντίστοιχα όπως έγινε και με άλλες Αρχές όπως έγινε και με την ΑΑΔΕ πολύ σωστά, όπως έγινε και με την Επιτροπή Ανταγωνισμού όπως έγινε και το τελευταίο χρονικό διάστημα ό,τι νομοσχέδιο έχει έρθει βλέπετε ότι υπάρχει μια πρόβλεψη για παρέκκλιση από το ενιαίο μισθολόγιο, αντίστοιχα, είναι ο μόνος τρόπος ούτως ώστε να γίνει το ίδιο και στην Επιτροπή Κεφαλαιαγοράς, καθώς είναι ο μόνος τρόπος ούτως ώστε και να διατηρήσει το υφιστάμενο προσωπικό αλλά και να προσελκύσει νέο, εξειδικευμένο, έμπειρο προσωπικό το οποίο θα μπορεί να «τρέξει» όλες αυτές τις δύσκολες υποθέσεις της Επιτροπής Κεφαλαιαγοράς και το σύνθετο έργο της. Οπότε, θέλουμε να κλείσουμε, για το πόσο σημασία έχει να μπορέσει να γίνει μία νέα πρόβλεψη για τα θέματα όλα αυτά της λειτουργίας των στελεχών μας, πολλά άλλα θέματα τα οποία είχαμε ήδη θέσει στο Υπουργείο με διάφορες προτάσεις σε νομοσχέδια τα οποία έχουμε αποστείλει και τα οποία νομίζω ότι θα βοηθήσουν πάρα πολύ στην αποτελεσματικότερη λειτουργία της Επιτροπής Κεφαλαιαγοράς.

Κλείνοντας, και πάλι ευχαριστούμε όλους και πιστεύουμε ότι αυτό το οποίο έχει μεγάλη σημασία είναι η εποπτική αρχή της κεφαλαιαγοράς ως ισότιμο μέλος του συστήματος των ευρωπαϊκών εποπτικών αρχών να απολάβει ακριβώς τα ίδια όπως και οι άλλες ομολογίες ευρωπαϊκές αρχές της κεφαλαιαγοράς. Ευχαριστώ πολύ.

 **ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε. Να πω στους συναδέλφους, ότι έχετε ήδη στα email σας το υπόμνημα, το οποίο έχει στείλει η Πρόεδρος της Επιτροπής Κεφαλαιαγοράς και οι εργαζόμενοι, στους οποίους θα περάσουμε αμέσως τώρα.

 Το λόγο έχει η κυρία Μαργαριτσανάκη, η Πρόεδρος των εργαζομένων στην Επιτροπή Κεφαλαιαγοράς.

**ΜΑΡΙΑ ΜΑΡΓΑΡΙΤΣΑΝΑΚΗ (Πρόεδρος των Εργαζομένων Επιτροπής Κεφαλαιαγοράς):** Ευχαριστώ πολύ. Ευχαριστώ θερμά την Επιτροπή για την πρόσκληση και την ευκαιρία να μεταφέρουμε την εκ των έσω εμπειρία μας αναφορικά με τη λειτουργία της Επιτροπής Κεφαλαιαγοράς και τον επιδιωκόμενο εκσυγχρονισμό της, τον οποίο μόνο κατά τον ίδιο να εξυπηρετούν κατά την άποψή μας οι διατάξεις του παρόντος νομοσχεδίου.

Στα τέλη του προηγούμενου χρόνου τέθηκε σε ανοικτή διαβούλευση το σχέδιο νόμου επί του οποίου ο Σύλλογος Εργαζομένων υπέβαλε και δημοσίως τα σχόλιά του. Επί των διατάξεων που τελικώς κατατέθηκαν, ο Σύλλογος Εργαζομένων της Επιτροπής Κεφαλαιαγοράς, διαπιστώνει ότι:

Οι προτεινόμενες διατάξεις σε καμία περίπτωση δεν επιλύουν τα τεράστια και χρόνια προβλήματα που επέφεραν τόσο οι μνημονιακές ρυθμίσεις, όσο και η αδιαφορία αντιμετώπισης από τις τελευταίες ηγεσίες του Υπουργείου Οικονομικών.

Η προσέγγιση των διατάξεων αυτών σε καμία περίπτωση δεν τροποποιεί το υφιστάμενο μοντέλο εποπτείας παρά τις πολύ καίριες και σχετικές παρατηρήσεις της έκθεσης Πισσαρίδη περί των πλέον σύγχρονων μοντέλων εποπτείας που εφαρμόζονται ήδη από τις περισσότερες ευρωπαϊκές εποπτικές αρχές και αφορούν σε ενιαία αρχή εποπτείας.

Στο πλαίσιο τώρα της κατάρτισης του σχεδίου νόμου, δεν έγινε χρήση μεθοδολογιών οδηγιών που απαιτούνται στο στάδιο μελέτης μεταρρυθμίσεων, δεν διενεργήθηκε ενδελεχής αποτύπωση της υφιστάμενης κατάστασης λειτουργίας της Επιτροπής Κεφαλαιαγοράς σε επίπεδο αρμοδιοτήτων και αναγκών μέσω λήψης αναγκαίων πληροφοριών και η με βάση την αποτύπωση αυτή σύνταξη προτάσεων από εξειδικευμένους συμβούλους.

Κατά την άποψή μας η διαδικασία αυτή θα μπορούσε να ενταχθεί σε πλαίσιο τεχνικής βοήθειας που χρηματοδοτείται από τα ευρωπαϊκά όργανα, έτσι ώστε να αναμορφωθεί και να εκσυγχρονιστεί το πλαίσιο εποπτείας της κεφαλαιαγοράς στη χώρα μας με τη συμβολή ειδικών προς τούτο εμπειρογνωμόνων.

Τώρα, ειδικότερες παρατηρήσεις μας. Δεν έχει προβλεφθεί η δημιουργία νέων οργανικών θέσεων παρά το ότι η προτεινόμενη νέα διάρθρωση των υπηρεσιών της Επιτροπής Κεφαλαιαγοράς περιλαμβάνει νέες οργανικές μονάδες. Δεν υπάρχει κανένας σχεδιασμός σκοπιμότητας, αναγκών που θα προκύψουν και επιπτώσεων, καθώς και ανάλυση των αρμοδιοτήτων των μονάδων αυτών, γεγονός που επιβεβαιώνει κατά την άποψή μας την πρόχειρη θεσμοθέτηση του νέου οργανωτικού αυτού σχήματος.

Ειδικότερα. Η θεσμοθέτηση νέας διεύθυνσης αξιολογήσεων ενώ ποτέ μέχρι σήμερα δεν έχει τεθεί θέμα μεροληψίας στη λήψη αποφάσεων της Επιτροπής Κεφαλαιαγοράς, δεν αιτιολογείται επαρκώς. Δεν έχει συναφώς μελετηθεί η ανάγκη εισαγωγής ενός παράλληλου συστήματος εποπτείας και μάλιστα σε έναν οργανισμό στον οποίο έχουν ανατεθεί πολυάριθμες και εντελώς διαφορετικές μεταξύ τους αρμοδιότητες. Δεν δικαιολογείται ούτε με βάση τον υφιστάμενο αριθμό ειδικών επιστημόνων και τις ανάγκες που θα προκύψουν για τη στελέχωση της διεύθυνσης αυτής. Εν γένει δεν έχει προβλεφθεί η δυνατότητα άμεσης στελέχωσης με εξειδικευμένα στελέχη που διαθέτουν την κατάλληλη εμπειρία με διαδικασίες διαφανείς μεν, γρήγορες δε.

Χαρακτηριστικά πρέπει να αναφέρουμε, ότι η προκήρυξη θέσεων που ξεκίνησε το 2016, ολοκληρώθηκε με προσλήψεις το 2020. Ενώ προκήρυξη θέσεων που ξεκίνησε το 2020 δεν έχει ολοκληρωθεί ακόμα.

Αξίζει εδώ να σημειώσουμε, ότι για την πρόσληψη στελεχών συγκεκριμένων ειδικοτήτων, το ΑΣΕΠ έχει ήδη ανατρέξει σε τέταρτη ομάδα επιλαχόντων, εξαιτίας του μισθολογικού καθεστώτος των νεοπροσλαμβανομένων για τους οποίους ισχύουν οι αποδοχές του τρέχοντος ενιαίου μισθολογίου. Δηλαδή, οι αμοιβές τους είναι κατά πολύ υποδεέστερες των παλαιότερων συναδέλφων τους. Συνεπώς, δεν έχουν προβλεφθεί κίνητρα προσέλκυσης νέων στελεχών. Επίσης δεν έχουν προβλεφθεί κίνητρα παραμονής του υφιστάμενου προσωπικού το οποίο έχει υποστεί σημαντικότατες μειώσεις αποδοχών στο πλαίσιο των μνημονιακών ρυθμίσεων, ενώ ένα μεγάλο μέρος των σημερινών αποδοχών του δεν αποτελούν καν συντάξιμες αποδοχές, καθώς εντάσσονται σε καθεστώς προσωπικής διαφοράς. Συναφώς, πρέπει να σημειώσουμε, ότι είχαν υποβληθεί στο Υπουργείο, τόσο από τη διοίκηση της Επιτροπής Κεφαλαιαγοράς, όσο και από νομοπαρασκευαστική επιτροπή που είχε συσταθεί από το Υπουργείο, διατάξεις σχετικές με τη διαδικασία των προσλήψεων και την παροχή μισθολογικών κινήτρων οι οποίες όμως δεν συμπεριλήφθηκαν εντέλει στο παρόν σχέδιο νόμου. Τονίζουμε, ότι οι επιδιώξεις μας δεν έχουν καμία επίδραση στον κρατικό προϋπολογισμό, όπως φαίνεται άλλωστε και από την εισήγηση του Γενικού Λογιστηρίου του Κράτους αναφορικά με το παρόν σχέδιο νόμου.

Θέλουμε να σας τονίσουμε, ότι η θωράκιση και ο εκσυγχρονισμός του θεσμού επιτυγχάνεται με νομοθετικές πρωτοβουλίες που θα ενδυναμώσουν, θα στηρίξουν την αποτελεσματική λειτουργία του, ώστε να ενισχυθεί η προληπτική εποπτεία και η εμπιστοσύνη των επενδυτών. Σε χώρες όπως η Ιρλανδία, η Κύπρος, η Πορτογαλία, συναφείς οικονομίες στις οποίες ίσχυσαν αντίστοιχες συνθήκες μνημονίων, έχει αποκατασταθεί το πλαίσιο λειτουργίας των εποπτικών αρχών κεφαλαιαγοράς, ώστε να ανταποκρίνεται στις σύγχρονες απαιτήσεις.

Πρέπει να επισημάνουμε ότι η Επιτροπή Κεφαλαιαγοράς είναι μέλος του ευρωπαϊκού συστήματος χρηματοπιστωτικής σταθερότητας. Συνεπώς υπόκειται σε διαρκή επιτήρηση και συνεχή αξιολόγηση από τις αρμόδιες ευρωπαϊκές εποπτικές αρχές με ότι αυτό συνεπάγεται για τη χώρα στην περίπτωση που κριθεί ότι δεν ανταποκρίνεται στα πρότυπα των ομότιμων ευρωπαϊκών αρχών.

Εν κατακλείδι και παρά τις βαρύγδουπες εξαγγελίες της πολιτικής ηγεσίας του Υπουργείου Οικονομικών εδώ και δυόμισι χρόνια περί ριζικών αλλαγών για τη θωράκιση της εποπτείας της Κεφαλαιαγοράς στη χώρα μας, οι κατατεθείσες διατάξεις που είναι ελάχιστες σε αριθμό σε σχέση με τον επιδιωκόμενο στόχο, επαναλαμβάνω στο μεγαλύτερο μέρος τους διατάξεις που ούτως η άλλως ίσχυαν από το 1995, ενώ επιλέγεται να ρυθμιστούν κατά προτεραιότητα άσχετα με τις ανάγκες θωράκισης της εποπτικής αρχής, θέματα που αφορούν για παράδειγμα την παραγραφή υποθέσεων στην πενταετία και την πρόσληψη εξωτερικών συμβούλων, παραλείποντας εντελώς ρυθμίσεις προσλήψεων των απαραίτητων στελεχών για τη λειτουργία του νέου αυτού προβλεπόμενου οργανωτικού σχήματος. Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε πολύ. Θα περάσουμε στο κύριο Παραδιά, τον Πρόεδρο της Πανελλήνιας Ομοσπονδίας Ιδιοκτητών Ακινήτων.

**ΕΥΣΤΡΑΤΙΟΣ ΠΑΡΑΔΙΑΣ (Πρόεδρος της Πανελλήνιας Ομοσπονδίας Ιδιοκτητών Ακινήτων (Π.ΟΜ.ΙΔ.Α)):** Σας ευχαριστώ πολύ, κύριε Πρόεδρε. Με τις νέες διατάξεις περί ΕΝΦΙΑ του συζητούμενου νομοσχεδίου, θα προκύψουν βεβαίως σημαντικές ελαφρύνσεις για τους φορολογούμενους με ήδη χαμηλές φορολογικές υποχρεώσεις. Ταυτόχρονα, όμως, θα προκύψουν και επιβαρύνσεις άγνωστου ύψους για όσους ιδιοκτήτες διαθέτουν ακίνητα σε περιοχές όπου οι αντικειμενικές αξίες αυξήθηκαν σημαντικά ή που εντάχθηκαν για πρώτη φορά στο σύστημα αντικειμενικού προσδιορισμού ή που κατέχουν έστω και εξ αδιαιρέτου μερίδια ή επιμέρους εμπράγματα δικαιώματα επί ακινήτων συνολικής αντικειμενικής αξίας άνω των 300 χιλιάδων ευρώ.

Με τις διατάξεις αυτές καταργείται τυπικά μεν ο συμπληρωματικός φόρος των φυσικών προσώπων, όμως στη θέση του επιβάλλονται δυο, να μου επιτραπεί να πω, φορολογικά απανοτόκια.

Πρώτον. Προσαύξηση επί του βασικού φόρου από 0,20% έως 1% επί της συνολικής αξίας ανά εμπράγματο δικαίωμα για κάθε ακίνητο αντικειμενικής αξίας άνω των 400 χιλιάδων και με την προϋπόθεση ότι η συνολική περιουσία του φορολογούμενου υπερβαίνει τις 300.000 ευρώ.

Δεύτερον. Προσαύξηση επί του συνολικού φόρου από 5% έως και 20% για περιουσίες συνολικής αντικειμενικής αξίας άνω των 500 χιλιάδων ευρώ.

Συνεπώς, η ουσιαστική αντικατάσταση του συμπληρωματικού φόρου από τις δύο αυτές σημαντικές προσαυξήσεις που επιβάλλονται στη θέση του, δεν λύνει το πρόβλημα των ιδιαίτερα επιβαρυμένων φορολογουμένων και βέβαια, συνειρμικά θυμίζει αβίαστα σε όλους μας τη μυθική Λερναία Ύδρα που σε κάθε κομμένο κεφάλι της ξεφύτρωναν δυο καινούργια. Έτσι η σοβαρή αυτή στρέβλωση στο φορολογικό μας σύστημα δυστυχώς διαιωνίζεται και δυστυχώς δεν υλοποιείται ούτε με αυτή τη μεταρρύθμιση του ΕΝΦΙΑ η σύσταση του ΙΟΒΕ, αλλά και της επιτροπής Πισσαρίδη για πραγματική κατάργηση του συμπληρωματικού φόρου με κάθε μορφή και εφαρμογή μιας λογικής φορολογίας με βάση την αξία του κάθε ακινήτου, και όχι της περιουσίας του φορολογούμενου, χωρίς εξαιρέσεις για κάποιους και διπλές και τριπλές εμφανίσεις για κάποιους άλλους.

Γενικότερα, παρατηρούμε, ότι η όλη φορολογική αντιμετώπιση της ιδιωτικής ακίνητης περιουσίας εξακολουθεί να αποπνέει μια τιμωρητική θα λέγαμε διάθεση του φορολογικού νομοθέτη, όχι μόνο στη φορολογία κεφαλαίου, αλλά και στην φορολογία εισοδήματος, όπου ο συντελεστής 35% αρχίζει από τις 12.000 ευρώ και ο ανώτατος συντελεστής παραμένει στο 45%. Ενώ οι συντελεστές των λοιπών εισοδηματικών πηγών μειώθηκαν ουσιωδώς οι αντικειμενικές αξίες αυξήθηκαν σημαντικά σε πολλές περιοχές. Ο δε συμπληρωματικός ΕΝΦΙΑ παραμένει αμετάβλητος για τα νομικά πρόσωπα, ακόμη και για τα μη κερδοσκοπικά νομικά πρόσωπα για τα οποία κάτι θα έπρεπε οπωσδήποτε να γίνει.

Τέλος, ένα άλλο δυσάρεστο συμπέρασμα, είναι ότι εξακολουθεί να μην συνυπολογίζεται στην συνολική αξία της ακίνητης περιουσίας για την εφαρμογή του νέου ΕΝΦΙΑ η αξία των δικαιωμάτων επί των γηπέδων εκτός σχεδίου πόλης ή οικισμού, με αποτέλεσμα το βάρος του ΕΝΦΙΑ να παραμένει ασήκωτο στην αστική και μόνον περιουσία. Γι’ αυτόν το λόγο και χαιρετίζουμε την πρόσφατη δήλωση του Υπουργού Οικονομικών του κ. Σταϊκούρα, ότι θα ακολουθήσει και άλλη μείωση του φορολογικού βάρους του ΕΝΦΙΑ.

Κλείνοντας, το τελικό συμπέρασμά μας, η στιγμή της αλήθειας για τον κάθε φορολογούμενο ατομικά, θα είναι την ώρα, και μόνον, που ο καθένας θα ανοίξει το εκκαθαριστικό του. Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Το λόγο έχει ο κύριος Παπαγρηγορίου.

**ΒΑΣΙΛΕΙΟΣ ΠΑΠΑΓΡΗΓΟΡΙΟΥ (Πρόεδρος της Ομοσπονδίας Αμβυκούχων και Αμπελοκαλλιεργητών Ελλάδος)**: Κύριε Πρόεδρε, ευχαριστώ πολύ. Θα ήθελα να ευχαριστήσω για την δυνατότητα που μας δίνετε ως Ομοσπονδία να έρθουμε εδώ να παραθέσουμε τις προτάσεις μας. Δημιουργήθηκε μια τεράστια συζήτηση γύρω από το σχέδιο νόμου, όσον αφορά εμάς, για τις μεταβολές που γίνονται και ειδικά συγκεκριμένα για την ονομασία του προϊόντος. Θα ήθελα να ξεκινήσω από πιο παλιά, ώστε να διευκρινίσουμε ορισμένα πράγματα και να βάλουμε τα πράγματα στη θέση τους.

Η Ομοσπονδία από το 2018 έχει εντοπίσει σοβαρά θέματα, που αφορούσαν τη λειτουργία του κλάδου μας και τα πιο σημαντικά από αυτά ήταν δύο. Ένα ήταν το ύψος του φόρου. Επίκειται και απόφαση του Ευρωπαϊκού Δικαστηρίου που δεν είχε βγει ακόμη. Το άλλο ήταν η πρώτη ύλη την οποία θα αποστάζαμε. Βέβαια, οι προτάσεις μέχρι τότε ήταν σύμφωνες με την προηγούμενη οδηγία, την 9283, και προσπαθήσαμε να εναρμονιστούμε σε αυτήν.

Ποιες ήταν αυτές οι προτάσεις; Θέλαμε να βρούμε ένα ποσοστό, ώστε ο φόρος μας να είναι νόμιμος. Άρα, σύμφωνα με την 9283, προτείναμε τότε σε όλες τις υπηρεσίες ένα ποσοστό έκπτωσης 75%. Αυτό προκύπτει από το ότι οι μικροί αποσταγματοποιοί μπορούσαν να έχουν 50% έκπτωση και εφόσον οι συστηματικοί είχαν 50%, άρα ζητούσαμε το μισό των συστηματικών αποσταγματοποιών, άρα δηλαδή 75% έκπτωση. Με αυτό το νομοσχέδιο και με σύμφωνα με τη νέα οδηγία, το ύψος του φόρου ορίζεται σε έκπτωση 85%. Άρα, λοιπόν, είναι ένα επιπλέον ποσοστό 10% που νομίζω ότι το δεχόμαστε, γιατί είναι και παραπάνω από αυτό που ζητούσαμε.

Το δεύτερο και βασικό θέμα μας, από τότε ακόμα εντοποπισμένο, ήταν η πρώτη ύλη απόσταξης. Δηλαδή, από το 2018, και θυμάστε όσοι ασχοληθήκατε με το θέμα μας, είχαμε πρόβλημα έκδοσης βεβαιώσεων των παραγωγών μας από τις αρμόδιες ΔΑΟΚ, βάσει μιας εγκυκλίου, του Αγροτικής Ανάπτυξης, που ανέφερε ότι τα οινοποιήσιμα σταφύλια πρέπει να περνούν υποχρεωτικά οινοποίηση. Έτσι δημιουργήθηκε ένα πρόβλημα σε ένα πολύ μεγάλο ποσοστό των παραγωγών μας, που δεν μπορούσαν να εκδώσουν άδειες βεβαιώσεις από τις αρμόδιες ΔΑΟΚ.

Εκεί πάνω εστιάσαμε από τότε, θέλοντας να βρούμε λύση σε αυτό και καταρτίσαμε μια πρόταση από την Ομοσπονδία στις αρχές του 2019, που από τότε έχει προωθηθεί σε όλα τα υπουργεία και σε άλλες υπηρεσίες, λέγοντας ότι θέλουμε πλέον δύο προϊόντα, όχι ένα όπως το τσίπουρο και η, τσικουδιά που αποστάζουμε. Θέλαμε και απόσταγμα φρούτων, η όποια πρόταση είναι εγκεκριμένη από τη γενική συνέλευση της Ομοσπονδίας μας.

Τι θα πετυχαίναμε με αυτό; Είχαμε ένα προϊόν, που είχαμε το τσίπουρο, το οποίο ήταν από στέμφυλα, και προτείναμε και το απόσταγμα φρούτων, ώστε να μη χρειάζεται οινοποίηση. Δηλαδή, ο παραγωγός να έπαιρνε αυτούσιο το φρούτο και το απόσταζε. Σας πληροφορώ, όμως, ότι στις αρχές του 2019, όταν καταθέσαμε για πρώτη φορά τις προτάσεις μας, οι υπηρεσίες γελούσαν ότι ζητούσαμε απόσταγμα φρούτων. Ερχόμαστε σήμερα που συζητάμε για την εναρμόνιση της εθνικής νομοθεσίας στη νέα ευρωπαϊκή οδηγία, και θα έλεγα ότι, τουλάχιστον το ένα κομμάτι που είναι αυτό, ικανοποιείται και είναι σύμφωνο με τις προτάσεις της Ομοσπονδίας, γιατί περιλαμβάνει 500 λίτρα άνυδρο ανά παραγωγό, περιλαμβάνει 85%, όπως σας είπα, έκπτωση επί της εθνικής φορολόγησης. Ήταν στις προτάσεις μας να μπορεί πλέον ο παραγωγός να πουλάει το προϊόν του προς τις κάβες και από εκεί να πουλιέται και χονδρική.

 Καταργείται η βεβαίωση της ΔΑΟΚ, όπως σας είπα, για τα προβλήματα που υπήρχαν και πλέον ο παραγωγός με τη δήλωση συγκομιδής του, θα μπορεί, με μία υπεύθυνη δήλωση, να εκδίδει την άδεια από το τελωνείο και κάποια άλλα θέματα. Αυτό είναι το ένα κόμματι. Το άλλο κομμάτι είναι αν μπορούμε ή όχι να παράγουμε τσίπουρο και τσικουδιά. Θα ήθελα πριν τελειώσω όσα σας ανέφερα για το απόσταγμα φρούτων. Εκεί πάνω ήταν η τοποθέτηση και η πρόταση της ονομασίας των συλλόγων της Ομοσπονδίας, μια νέα εμπορική ονομασία για ένα νέο προϊόν.

Έρχομαι στο τσίπουρο και την τσικουδιά που έγινε πάρα πολύς λόγος, πάρα πολλές συζητήσεις και πάρα πολλή παραπληροφόρηση. Δηλαδή, έχει βγει προς τα μέσα κοινωνικής δικτύωσης ότι εμείς απωλέσαμε το τσίπουρο και την τσικουδιά ή κάτι άλλο. Λοιπόν, δεν είναι καθόλου έτσι. Ζητούσαμε δύο προϊόντα, το ένα μας δίνεται νέο προϊόν με μια νέα εμπορική ονομασία και όσον αφορά το τσίπουρο και την τσικουδιά, έχουμε πολλούς προβληματισμούς και πολλές ερωτήσεις. Διότι μας δηλώνετε ότι δεν μπορούμε να το παράγουμε βάσει ενός τεχνικού φακέλου που κατατέθηκε στην Ευρωπαϊκή Επιτροπή το 2017 και ενώ σε όλη την ιστορική αναφορά του φακέλου είμαστε εμείς ως παραγωγοί, στο τέλος μπαίνουν κάποιες προϋποθέσεις που δεν μπορούμε εμείς να παράγουμε το τσίπουρο και την τσικουδιά. Μας αποκλείει.

Οι ερωτήσεις μας είναι, τα αρμόδια υπουργεία τότε γνώριζαν για την κατάρτιση αυτού του τεχνικού φακέλου; Γιατί η Ομοσπονδία για την κατάρτιση του τεχνικού φακέλου, για το ότι ζητήθηκε έγκριση από την Ευρωπαϊκή Επιτροπή, για το ότι εγκρίθηκε από την Ευρωπαϊκή Επιτροπή, δεν ενημερώθηκε ποτέ; Γνώριζαν οι υπηρεσίες και τα αρμόδια υπουργεία για την ύπαρξη τεχνικού φακέλου, ναι ή όχι; Αν γνώριζαν, γιατί δεν καλεστήκαμε ως αρμόδιος φορέας, τότε στην αρχή του προβλήματος, να καταθέσουμε τις προτάσεις μας και να υπάρχουμε και εμείς μέσα στον τεχνικό φάκελο; Αν δεν γνώριζαν, οι υπηρεσίες λειτουργούν ανεξάρτητα ή αυθαίρετα; Για να ξέρουμε.

Για να τελειώσω, εμείς ως Ομοσπονδία ζητούσαμε δύο προϊόντα, το ένα είναι το απόσταγμα φρούτων και δεν απωλέσαμε ποτέ το όνομα τσίπουρο και την τσικουδιά. Αν, βάσει του τεχνικού φακέλου, δεν μπορούμε να το παράγουμε, οι ευθύνες πρέπει να τις αναζητήσουν αλλού. Εμείς, έως και τέλος του 2021, στην επιτροπή που δημιουργήθηκε στην ΑΑΔΕ, οι προτάσεις μας είναι απόσταγμα φρούτων και τσίπουρο και τσικουδιά.

Θεωρούμε ότι όλες οι μεταβολές και τροποποιήσεις στο σχέδιο νόμου είναι ευνοϊκές. Είμαστε ευχαριστημένοι από αυτό και θα ήμασταν πλήρως ευχαριστημένοι αν ήμασταν και εμείς μέσα σε αυτόν το τεχνικό φάκελο και δεν είχε δημιουργηθεί κανένα πρόβλημα και μπορούσαμε να παράγουμε και τσίπουρο και τσικουδιά. Θέλω να σας πω ότι παρευρίσκονται και ο γενικός γραμματέας και ο ταμίας της Ομοσπονδίας, και σε οποιεσδήποτε ερωτήσεις σας που υπάρξουν, θα απαντήσουν ο κ. Σαββόπουλος, που είναι ο γενικός γραμματέας και ο κ. Σταματάκης που είναι ο ταμίας.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Το λόγο έχει ο κύριος Αποστολάκης.

**ΔΗΜΗΤΡΙΟΣ ΑΠΟΣΤΟΛΑΚΗΣ (Πρόεδρος του Δ.Σ. της Ένωσης Αποσταγματοποιών Αμπελοοινικών Προϊόντων Ελλάδος, ΕΝ.ΑΠ.Α.Π.Ε.)**: Ευχαριστώ, καταρχήν, για την πρόσκληση. Ως προς το παρόν σχέδιο νόμου, θα πρέπει να σημειωθούν τα ακόλουθα. Με την ενσωμάτωση στην ελληνική νομοθεσία της οδηγίας 2020/1151 και με το παρόν νομοσχέδιο, αποκαθίσταται η ευρωπαϊκή νομιμότητα, κάτι το οποίο βεβαίως χαιρετίζουμε, καθώς η απάλειψη γεωγραφικής ένδειξης τσίπουρο και τσικουδιά από το άρθρο 82 του ν.2960/2001 ευθυγραμμίζει την ελληνική νομοθεσία με τις επιταγές του δικαίου της Ευρωπαϊκής Ένωσης περί γεωγραφικών ενδείξεων. Οι όροι τσίπουρο και τσικουδιά είναι καταχωρισμένοι όροι με αντίστοιχο τεχνικό φάκελο στην Ευρωπαϊκή Ένωση, ενώ τόσο η Ευρωπαϊκή Επιτροπή, όσο και η ίδια η Ελληνική Πολιτεία αναγνωρίζουν ότι ο όρος δεν μπορεί παρά να αφορά στο προϊόν των συστηματικών απσταγματοποιών. Αυτοί οι όροι είναι κεκτημένοι και στην πραγματικότητα αίρεται μια τυπική ανακρίβεια που είχε εμφιλοχωρήσει στο ν.2960/2001.

Προς επίρρωση των ανωτέρω, να προσθέσουμε ότι οι αρμόδιες ελληνικές αρχές απευθύνονται κατά κόρον στις ενώσεις μας, προκειμένου εκείνες ως συλλογικοί φορείς της γεωγραφικής ένδειξης, να αναλάβουν το κόστος που προκύπτει για την πληρωμή διαφόρων τελών για την εγγραφή ή την ανανέωση προστασίας της ένδειξης σε τρίτες χώρες ή σε ειδικά συστήματα προστασίας, όπως αυτό της Πράξης της Γενεύης του Παγκόσμιου Οργανισμού Πνευματικής Ιδιοκτησίας. Πώς είναι δυνατόν, λοιπόν, σήμερα να υποστηρίξει κάποιος ότι με το παρόν σχέδιο νόμου μάς αναγνωρίζεται το δικαίωμα στη γεωγραφική ένδειξη, εφόσον η αναγνώρισή της είναι ήδη νόμιμη, κατοχυρωμένη και πολυεπίπεδη.

Ωστόσο, ο όρος «παραδοσιακό απόσταγμα διημέρων», ο οποίος προτείνεται να χρησιμοποιείται παράλληλα με τη νόμιμη ονομασία πώλησης του προϊόντος απόσταξης μικρών διημέρων αποσταγματοποιών, είναι άκρως προβληματικός από τη σκοπιά του δικαίου της Ευρωπαϊκής Ένωσης και αυτό για πλείονες λόγους.

Πρώτον, ο χαρακτηρισμός ως παραδοσιακό για το προϊόν απόσταξης των διημέρων και η διαφοροποίηση του από εκείνο των συστηματικών αποσταγματοποιών, έρχεται σε ευθεία αντίθεση με το γράμμα του άρθρου 23 της Οδηγίας 9283 της ΕΟΚ, όπως αυτή τροποποιήθηκε από το άρθρο 1, σημείο 12 της Οδηγίας 1151/2020, όπου ρητώς γίνεται μνεία σε παραδοσιακούς άμβυκες ασυνεχούς λειτουργίας για την παραγωγή του αποστάγματος των στέμφυλων σταφυλής τσίπουρου - τσικουδιά από τους συστηματικούς αποσταγματοποιούς. Συνεπώς, η χρήση του επιθετικού προσδιορισμού παραδοσιακό για το προϊόν απόσταξης των μικρών αποσταγματατοποιών γεννά διάκριση μεταξύ των ελληνικών αποσταγμάτων και των αποσταγματοποιών, η οποία δεν έχει έρεισμα στη νομοθεσία της Ευρωπαϊκής Ένωσης. Με άλλα λόγια, παραδοσιακό είναι και το προϊόν που παράγουν οι συστηματικοί αποσταγματοποιοί.

Δεύτερον, ο όρος «απόσταγμα διημέρων» δεν συμβαδίζει με το πνεύμα του παραρτήματος 1 του Κανονισμού 787/2019, το οποίο περιλαμβάνει πολλές κατηγορίες αλκοολούχων ποτών με σύνθετο όρο ως νόμιμη ονομασία και με πρώτο συνθετικό τον όρο απόσταγμα, ενώ το δεύτερο προσδιορίζει την πρώτη ύλη απόσταξης, όπως στέμφυλα σταφυλής, οίνος, φρούτα κλπ. Ο προτεινόμενος, στο νομοσχέδιο, όρος έρχεται σε ευθεία αντίθεση με τη λογική, καθώς ο όρος «διημέρων» αναφέρεται στον παραγωγό και όχι στην πρώτη ύλη.

Τρίτον, η καταχρηστική αναγραφή του όρου «απόσταγμα» δεν συνάδει με τις διατάξεις του άρθρου 7 του Κανονισμού 1169/2011 καθόσον προκαλεί σύγχυση στον καταναλωτή σε σχέση με τα ρυθμιζόμενα από τον Κανονισμό 787/2019.

Τέταρτον, το άρθρο 23, παράγραφος 2β της Οδηγίας 9283, όπως τροποποιήθηκε, ρητώς προβλέπει την ονομασία που θα πρέπει να χρησιμοποιείται για την περιγραφή του συγκεκριμένου προϊόντος, δηλαδή αιθυλική αλκοόλη από φρούτα. Θα πρέπει, συνεπώς, να γίνει σεβαστή η βούληση του ενωσιακού νομοθέτη και να χρησιμοποιηθεί ο συγκεκριμένος όρος, ειδάλλως να παραμείνει ο όρος «προϊόν απόσταξης μικρών διημέρων αποσταγματοποιών».

Το άρθρο 35, παράγραφος 2, τροποποιεί το άρθρο 7, παράγραφος Ε, υποπαράγραφος 2, προσθέτει τις οινοποιήσιμες ποικιλίες σταφυλιού στις πρώτες ύλες που δύνανται να αποστάξουν οι μικροί αποσταγματοποιοί. Πρόκειται για μια αλλαγή την οποία χαρακτηρίζουμε τραγικά λανθασμένη και κατάφωρα παράνομη για πλείονες λόγους. Πρώτον, ιστορικά και στο διηνεκές η απόσταξη ως παρακολούθημα του αμπελουργικού κλάδου συνδέεται με την χωρική οινοποίηση. Με άλλα λόγια, το απόσταγμα των διημέρων αποσταγματοποιών αφορά τα στέμφυλα σταφυλής που προκύπτουν από την έκθλιψη των οινοποιήσιμων σταφυλιών. Η προτεινόμενη διάταξη αποκόπτει το καθεστώς από τη λογική. Δεύτερον, μια τέτοια εξέλιξη ναρκοθετεί το μέλλον της ελληνικής οινοποιίας, αυτού του τόσο εξωστρεφούς κλάδου της πρωτογενούς παραγωγής της χώρας μας. Σαν να μην έφτανε η συρρίκνωση του αμπελώνα της χώρας, η δυνατότητα απόσταξης απευθείας οινοποιήσιμων σταφυλιών θα καταστήσει εξαιρετικά δυσχερή την εύρεση ικανοποιητικής ποσότητας σταφυλικής παραγωγής για την οινοποιία. Όταν ο αμπελουργός μπορεί να αποστάξει ολόκληρα σταφύλια και να πληρωθεί άμεσα από τον όποιο χονδρέμπορο, ο οποίος έχει, φυσικά, μεγάλο περιθώριο κέρδους από την πώληση φθηνής και σχεδόν αφορολόγητης αιθυλικής αλκοόλης, για ποιο λόγο να πουλήσει τα σταφύλια του προς οινοποίηση; Αυτό, σε συνδυασμό με το λαθρεμπόριο που, κατά γενική ομολογία, σοβεί στον χώρο των χύμα αποσταγμάτων, καθιστά βέβαιη την έλλειψη σταφυλικής ύλης για τον οινοποιητικό κλάδο. Τρίτον, μια τέτοια αλλαγή είναι σε ευθεία αντίθεση με τους κανόνες της κοινής οργάνωσης αγοράς, ΚΟΑ Οίνου. Οι ρυθμίσεις περί οίνου, της ταξινόμησης των ποικιλιών σε οινοποιήσιμες και μη και τα χρηματοδοτικά εργαλεία που αφορούν την ΚΟΑ Οίνου, τίθενται στο περιθώριο εφόσον το οινοποιήσιμο σταφύλι θα μπορεί να αποστάζεται ολόκληρο. Στις περιπτώσεις που μια ποικιλία σταφυλιού μπορεί να χρησιμοποιηθεί απευθείας για απόσταξη, ο ευρωπαϊκός νομοθέτης το ορίζει ρητώς ως ποικιλία πολλαπλής χρήσης, ειδάλλως, ποιο το νόημα να χρηματοδοτείται ο αμπελοοινικός κλάδος για την παραγωγή ποιοτικών οίνων (ΠΟΠ-ΠΓΕ) όταν η πρώτη ύλη θα καταλήξει στην απόσταξη;

Αυτά είχα να σημειώσω. Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Εμείς ευχαριστούμε πολύ, κύριε Πρόεδρε.

Το λόγο έχει ο κ. Αστέριος Τσικριτσής, μέλος του Δ.Σ. του Συλλόγου Αμβυκούχων Τυρνάβου και Λαρίσης.

**ΑΣΤΕΡΙΟΣ** **ΤΣΙΚΡΙΤΣΗΣ** (**Μέλος του Δ.Σ.** **του Συλλόγου Αμβυκούχων Τυρνάβου και Λαρίσης)**: Καλησπέρα από τον Τύρναβο, όπου βρίσκονται οι πιο πολλοί αμπελώνες πανελλαδικά. Μιλάμε για 21.000 στρέμματα οινοποιήσιμου αμπέλου, δηλαδή κοντά στο 1,5/3 της ελληνικής οινοποποιήσιμης καλλιέργειας κι εάν προσθέσουμε και τους επιτραπέζιους αμπελώνες ξεπερνάμε τα 35.000 στρέμματα.

Ο Τύρναβος είναι μια περιοχή συνώνυμη με το τσίπουρο, διότι εδώ και 200 χρόνια οι προπαππούδες μας παρήγαγαν ένα εξαιρετικό προϊόν απόσταξης σταφυλιών που ονόμασαν τσίπουρο. Το καθιέρωσαν στην αγορά και στην προτίμηση του καταναλωτή εξαιτίας της άριστης ποιότητας και της αγνής ύλης. Η συστηματική εμφιάλωση και οι βιομήχανοι ήρθαν μετά το 1990.

Η ονομασία τους τσίπουρου και της τσικουδιάς ανήκε και ανήκει στους διήμερους αμπελουργούς και έρχεται τώρα η σημερινή κυβέρνηση να μας αφαιρέσει την ονομασία και να δώσει το δικό της όνομα, μέσω του Υπουργείου Οικονομικών.

Πρόσφατα μας κάλεσε ο Υφυπουργός Οικονομικών κ. Βεσυρόπουλος να συμμετάσχουμε σε μία τηλεδιάσκεψη που, ουσιαστικά, ήταν ενημέρωση και με ξεκάθαρο και απαιτητικό λόγο μας είπε «Εάν θέλετε να βράσετε, ξεχάστε την ονομασία!» και θα ισχυριστεί και αργότερα ότι οι πιο πολλοί Πρόεδροι των Συλλόγων συμφώνησαν. Δεν γίνεται ένας Πρόεδρος, είτε είναι σε Σύλλογο είτε σε Ομοσπονδία, να αποφασίζει για το μέλλον ενός προϊόντος χωρίς να γίνει Γενική Συνέλευση.

Αυτό που πρέπει να ξέρετε όλοι εδώ είναι ότι όλοι οι αμπελουργοί της χώρας έχουν ξεσηκωθεί με τα βαφτίσια που θέλετε να κάνετε στο προϊόν μας, το τσίπουρο και την τσικουδιά! Τι σας ενοχλεί να λεγόμαστε παραδοσιακό τσίπουρο ή τσικουδιά διημέρων και ας λέγονται οι εμφιαλωμένοι, που μας βρήκαν και δεν τους βρήκαμε, όπως θέλουν! Ποιο το όφελος μας να μας πάρετε την ονομασία που αποτελεί και άλλη πολιτιστική παράδοση; Να σας πούμε εμείς! Θέλετε να εξυπηρετήσετε τους βιομηχάνους που εισέβαλαν στο χώρο της παραγωγής τσίπουρου, οι οποίοι αύριο το πρωί με μια καταγγελία στην Ευρωπαϊκή Ένωση θα ισχυριστούν «γιατί να έχουν οι διήμεροι αμπελουργοί μειωμένο συντελεστή φόρου 85%, αφού δεν παράγουν τσίπουρο ή τσικουδιά, αλλά ένα νέο προϊόν;», όπως θέλετε να μας το πείτε απόσταγμα διημέρων και να τους εξυπηρέτησετε! Ούτως ή άλλως η καταδικαστική απόφαση της χώρας μας από την Ευρωπαϊκή Ένωση έγινε μετά από καταγγελία της Ένωσης των Βιομηχάνων.

Η Ευρωπαϊκή Ένωση, και με αποφάσεις του Ευρωπαϊκού Δικαστηρίου, μας αναγνωρίζει ως τσίπουρο και τσικουδιά και από πουθενά δεν φαίνεται ότι είναι απαίτηση της Ευρωπαϊκής Ένωσης η αφαίρεση της ονομασίας μας, διότι κυρίαρχο κριτήριο για την χρήση, σύμφωνα με τους Κανονισμούς, της γεωγραφικής ένδειξης είναι η ακολουθούμενη παραδοσιακή διαδικασία, δηλαδή αυτή που ακολουθούμε εμείς και όχι οι συστηματικοί!

Προσπαθείτε να μας πείσετε ότι η αφαίρεση του παραδοσιακού και συνήθους ονόματος του τσίπουρου και της τσικουδιάς είναι υποχρέωσή σας προς την Ευρωπαϊκή Ένωση, διότι δήθεν οι τεχνικοί φάκελοι που, εν κρυπτώ, υπέβαλε το Χημείο του Κράτους το 2017 εξυπηρετούν συγκεκριμένα συμφέροντα, δεν επιτρέπουν τη χρήση γεωγραφικής ένδειξης από τους παραγωγούς μη εμφιαλωμένων τυποποιημένων προϊόντων. Ποιον κοροϊδεύουν, αφού σύμφωνα με τον Κανονισμό 787/2019 η Ελληνική Δημοκρατία έχει ως αρμοδιότητα και την εξουσία, όμως, να τροποποιήσει και να συμπληρώσει τους φακέλους ανά πάσα στιγμή κατά τρόπο ώστε να περιλαμβανόμαστε κι εμείς ως γεωγραφική ένδειξη τσίπουρο και τσικουδιά και όχι μόνο οι συστηματικοί! Απορούμε γιατί κόπτεστε να λεγόμαστε «παραδοσιακό απόσταγμα διημέρων», μια ονομασία μη νόμιμη, κατά την έννοια της νόμιμης ονομασίας αλκοολούχου ποτού του Κανονισμού 787/2019 της Ευρωπαϊκής Ένωσης!

Για να κλείσουμε, το νομοσχέδιό σας αποτυγχάνει, ακόμα μια φορά, να αποσαφηνίσει το καθεστώς απόσταξης των μικρών διημέρων αποσταγματοποιών για μια σειρά λόγων. Όπως σας εξηγεί και η νομική μας εκπρόσωπος στα υπομνήματα που σας έχει καταθέσει, ακόμη μια φορά θα πρέπει να σας παρακαλάμε για να δράσουμε! Δεν διεκδικούμε, κύριοι, να πάρουμε χρήματα, αποδεχόμαστε την αύξηση στη φορολογία από 0,59 το λίτρο στο 1,60.

Τροποποιήστε τώρα το νομοσχέδιο και πείτε μας παραδοσιακό τσίπουρο και τσικουδιά διημέρων. Επαναφέρετε τώρα τη δυνατότητα της οινοποίησης από τον δηλούντα. Λόγω της κλιματικής αλλαγής που βιώνουμε όλα αυτά τα χρόνια, η ελληνική αμπελουργία θα τελειώσει και 400.000 οικογένειες οδηγηθούν σε αφανισμό. Στηρίξτε τώρα, ουσιαστικά και με πράξεις, την αμπελοκαλλιέργεια και τον πρωτογενή τομέα. Εδώ και τώρα ζητάμε άμεση τροποποίηση. Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Κωνσταντίνος Τσιλιλής, εκπρόσωπος του Συνδέσμου Ελλήνων Παραγωγών Αποσταγμάτων Αλκοολούχων Ποτών, Σ.Ε.Α.Ο.Π..

**ΚΩΝΣΤΑΝΤΙΝΟΣ ΤΣΙΛΙΛΗΣ (Εκπρόσωπος του Συνδέσμου Ελλήνων Παραγωγών Αποσταγμάτων Αλκοολούχων Ποτών, Σ.Ε.Α.Ο.Π):** Καλησπέρα. Ευχαριστώ για την πρόσκληση, κύριε Πρόεδρε.

Αντικαθιστώ τον κ. Καλογιάννη τον Πρόεδρό μας που λόγω εκτάκτου ανάγκης δεν μπόρεσε να παραστεί στη συνεδρίαση.

Ο Σύνδεσμός μας, ο Σ.Ε.Α.Ο.Π. αποτελεί τον κλαδικό φορέα των ελληνικών επιχειρήσεων παραγωγής και διακίνησης ελληνικών ποτών αμπελοοινικής προέλευσης, αλλά και λοιπών αλκοολούχων ποτών, όπως, ούζο, λικέρ, κ.λπ. και διακινεί το 70% των εμφιαλωμένων ποτών στην Ελλάδα, ενώ εξάγει το 85% των ελληνικών εξαγόμενων ποτών.

 Να ξεκαθαρίσουμε ευθύς εξαρχής ότι όλοι οι Σύνδεσμοι μας και ο Σ.Ε.Α.Ο.Π. και ο ΕΝΑΠΑΠΕ που μίλησε πριν ο κ. Αποστολάκης και ο ΣΕΟ, ο Σύνδεσμος Ελληνικού Οίνου, έχουμε κοινές θέσεις στο θέμα των διημέρων και έχουμε μια βασική θέση, ότι δεν θα πρέπει να χαθεί ο παραδοσιακός χαρακτήρας της απόσταξης για οικογενειακή κατανάλωση. Αυτό, διότι ο θεσμός των διημέρων είναι η παράδοσή μας, είναι η ιστορία μας, η κληρονομιά μας, ο πολιτισμός μας. Εκείνο που αποτελεί ζητούμενο είναι η προστασία της δημόσιας υγείας, ο περιορισμός του αθέμιτου ανταγωνισμού και η προστασία της ευρωπαϊκά προστατευόμενης, αλλά και πλέον καταχωρισμένης στο Μητρώο Πράξης της Γενεύης Γεωγραφικής Ένδειξης «Τσίπουρο/Τσικουδιά».

 Να ενημερώσω εδώ ότι συνολικά 150 περίπου οικογενειακές επιχειρήσεις εμφιαλώνουμε στην Ελλάδα τις Γεωγραφικές Ενδείξεις «Τσίπουρο και Τσικουδιά» με 500 περίπου brands names και αποδίδουμε στο κράτος παραπάνω από 15.000.000 ευρώ το χρόνο, πέρα από τα έσοδα από ΦΠΑ και φόρους εισοδήματος. Στις επιχειρήσεις αυτές εργάζονται πολλές εκατοντάδες εργαζόμενοι, ενώ πολλαπλάσιες θέσεις εργασίας εξαρτώνται από την προμήθεια αυτών των επιχειρήσεων, καθώς και από την διανομή και πώληση των προϊόντων τους. Μάλιστα ήταν αυτές που σύστησαν το εμφιαλωμένο τσίπουρο στα αστικά κέντρα και στη συνέχεια ακολούθησε η διακίνηση σε αυτά του προϊόντος απόσταξης πολλών αποσταγματοποιών. Να θυμίσω ότι πριν το 1997 η διακίνηση του προϊόντος των διημέρων είχε χρονικούς και τοπικούς περιορισμούς και δεν κυκλοφορούσε τουλάχιστον στα μεγάλα αστικά κέντρα.

Τα περισσότερα φυσικά πρόσωπα που εκπροσωπούν τις παραπάνω επιχειρήσεις μας έχουν καταγωγή από οικογένειες αμπελουργών και διημέρων παραγωγών που μετά τη νομοθέτηση της τυποποίησης του τσίπουρου το 1988 δραστηριοποιήθηκαν επαγγελματικά στο συγκεκριμένο αντικείμενο για να αναπτύξουν και να εξελίξουν την παραγωγή τους στο σύγχρονο περιβάλλον της παγκοσμιοποίησης. Οι επιχειρήσεις αυτές είναι εγκατεστημένες σε όλη την επικράτεια, κυρίως σε αμπελουργικές περιοχές και είναι μεγέθους βιοτεχνικής κλίμακας. Καμία σχέση, επομένως, με μεγάλα συμφέροντα και πολυεθνικές που ακούμε αυτή την περίοδο.

Σε καμία από αυτές τις μονάδες δεν υπάρχουν σε στοκ 315 τόνοι τσίπουρου, όπως αυτό που βρέθηκε σε διήμερο πριν λίγα χρόνια στον Τύρναβο. Απορροφούμε μαζί με τα οινοποιεία τη μεγαλύτερη ποσότητα σταφυλιών και στις περιοχές όπου αναπτύσσεται το εμφιαλωμένο τσίπουρο οι τιμές είναι συνεχώς ανοδικές τα τελευταία χρόνια. Στον Τύρναβο π.χ., μια από τις μεγαλύτερες αμπελουργικές ζώνες της χώρας, οι τιμές από 20 λεπτά περίπου που κυμαίνονταν πριν 20 χρόνια τώρα είναι σταθερά πάνω από 40 λεπτά και ανοδικές κάθε χρόνο. Το πιο σημαντικό, όμως, είναι ότι δεν υπάρχει πια ούτε κιλό αδιάθετης ποσότητας σε αντίθεση με την εποχή πριν τη δραστηριοποίηση των συστηματικών αποσταγματοποιών στις περιοχές αυτές, όταν, πολύ συχνά, οι τιμές κατέρρεαν και μεγάλες ποσότητες σταφυλιών έμεναν αδιάθετες. Αντικειμενικά οι αμπελουργοί της περιοχής Τυρνάβου θεωρούνται σήμερα ως οι καλύτερα αμειβόμενοι παραγωγοί σταφυλιών πανελλαδικά και σε αυτό συνετέλεσε σε μεγάλο βαθμό η δραστηριοποίηση στην περιοχή των συστηματικών αποσταγματοποιών.

Μακάρι να υπήρχε ξεκάθαρο νομικό πλαίσιο και να επένδυαν μεγάλες εταιρείες στην περιοχή που θα έκαναν το τσίπουρο και την τσικουδιά διάσημα brands σε όλο τον κόσμο όπως έγινε με την γκράπα, την σαμπάνια κ.λπ..

 Να ενημερώσω ότι οι τιμές των σταφυλιών στην Ελλάδα θα είχαν εκτοξευτεί, γιατί το τσίπουρο και η τσικουδιά παράγονται υποχρεωτικά από ελληνικά σταφύλια και να θυμίσω ότι τα σταφύλια στην περιοχή της Καμπανίας, όπου παράγεται η σαμπάνια, είναι πάνω από 8 ευρώ το κιλό και είναι πάντα ελλειμματικά.

Συμπληρωματικά με αυτά που ανέφερε ο κ. Αποστολάκης, να έρθω στο παρόν Σχέδιο Νόμου, στο Άρθρο 35, Παράγραφος 3, όπου προβλέπει την δυνατότητα πώλησης του προϊόντος απόσταξης μικρών αποσταγματοποιών σε επιχειρήσεις που διαθέτουν ποτάμι αλκοόλη προς χονδρική και λιανική πώληση. Η νέα αυτή δυνατότητα διάθεσης του προϊόντος μικρών αποσταγματοποιών συνιστά πισωγύρισμα καθώς είχε καταργηθεί κατά την τελευταία τροποποίηση του ν.2169/2018. Η επαναφορά της δυνατότητας αυτής θα έχει καταστρεπτικά αποτελέσματα για το χώρο των αποσταγμάτων. Ειδικότερα, καθίσταται αδύνατη η ιχνηλασιμότητα του προϊόντος καθώς δεν θα μπορεί πλέον να ελεγχθεί η διακίνηση των εν λόγω αποσταγμάτων, τα οποία δεν φέρουν ούτε επισήμανση, ούτε άλλη εγγύηση αυθεντικότητας.

Η μαζική διάθεση ανώνυμου αποστάγματος υψηλής αλκοόλης σε χαμηλή τιμή και χωρίς έλεγχο και ιχνηλασιμότητα είναι κοινωνικά και πολιτικά πράξη ανευθυνότητας έναντι της προστασίας της δημόσιας υγείας και του καταναλωτή. Δεν θα είναι δυνατός ο καταλογισμός για τις προβλεπόμενες -από το Νόμο για το λαθρεμπόριο- διοικητικές και ποινικές κυρώσεις στην περίπτωση όπου αποδεικνύεται από έκθεση χημικής υπηρεσίας με τη βοήθεια αέριου χρωματογράφου ότι το προϊόν που απετέλεσε αντικείμενο του δειγματοληπτικού ελέγχου κατά την παραγωγή δεν είναι το ίδιο με αυτό που κατόπιν ελέγχου στο σημείο λιανικής πώλησης δηλώνεται κατά την κατανάλωσή του. Πράγματι, δεν θα είναι δυνατή η απόδοση ευθύνης εξαιτίας της μεσολάβησης περισσότερων προσώπων κατά τη διακίνηση. Επιπλέον, ενθαρρύνεται το λαθρεμπόριο καθώς οι ποσότητες αποστάγματος που θα διακινούνται θα είναι νομοτύπως ιδιαίτερα μεγάλες και σε κάθε περίπτωση χωρίς εγγύηση ελέγχου διογκώνοντας την φοροδιαφυγή. Ακόμα, εντείνεται η στρέβλωση του ανταγωνισμού έναντι των συστηματικών αποσταγματοποιών, αλλά και εν γένει των αλκοολούχων ποτών, εγχώριων και εισαγόμενων, καθώς το απόσταγμα μικρών αποσταγματοποιών με χαμηλή φορολογία 15% του γενικού συντελεστή του Ειδικού Φόρου Κατανάλωσης θα διακινείται σε μεγάλη κλίμακα, όπως και τα λοιπά αλκοολούχα ποτά, χωρίς να λαμβάνεται υπ’ όψιν όμως κατ’ αρχήν ο περιορισμένος και ο παραδοσιακός χαρακτήρας του εν λόγω προϊόντος.

Να πούμε, εδώ, ότι όταν η ποσότητα που παράγει ένας παραγωγός είναι μάξιμουμ 1.200 κιλά, τι ανάγκη έχει να μεσολαβήσει χονδρέμπορος;

Στο καφενείο της γειτονιάς του να δίνει μια νταμιτζάνα σε δέκα μέρες θα την ξοδέψει για την παραγωγή του. Όμως, επειδή συμβαίνει συχνά πυκνά κάποιοι επιτήδειοι να συγκεντρώνουν μεγάλες ποσότητες, δεκάδες τόνους, άλλων αμπελουργών, εκεί όντως τότε -παράνομα βέβαια- χρειάζεται να μεσολαβήσουν χονδρέμποροι. Τότε, μιλάμε για μεγάλα συμφέροντα, παράνομα συμφέροντα. Πραγματικά, πιστεύουμε ότι θα ανοίξουν οι ασκοί του Αιόλου με τέτοια προσέγγιση και θα έχουμε μια έξαρση του λαθρεμπορίου.

Όσον αφορά το θέμα του ΕΤΕΠΑ. Η εξαίρεση του προϊόντος απόσταξης μικρών αποσταγματοποιών από την επιβολή του ΕΤΕΠΑ, που προβλέπεται από το Άρθρο 27 του Σχεδίου Νόμου, συνιστά παραβίαση τόσο της Συνταγματικής Αρχής της ισότητας των φορολογικών βαρών όσο και της απαγόρευσης περί ίσης μεταχείρισης στο επίπεδο των εσωτερικών χώρων.

Στο ίδιο πνεύμα, το Άρθρο 27 του Σχεδίου Νόμου εισάγει το ειδικό καθεστώς βεβαίωσης και είσπραξης του ΦΠΑ για τους διήμερους αποσταγματοποιούς έναντι των συστηματικών αποσταγματοποιών. Ωστόσο, η Συνταγματική Αρχή της ισότητας ενώπιον των φορολογικών αρχών όσο και το Ενωσιακό Δίκαιο εναρμόνισης των έμμεσων φόρων και ειδικότερα του ΦΠΑ δεν δικαιολογούν μια τέτοια εξαίρεση.

Τέλος, θα πρέπει να σημειώσουμε τρία κρίσιμα σημεία που καταδεικνύουν την αστοχία των προαναφερόμενων διατάξεων. Πρώτον, από τη λογική των συγκεκριμένων των τροποποιήσεων απουσιάζει πλήρως η πρόνοια για την δημόσια υγεία. Με αποκλειστικό γνώμονα την εξυπηρέτηση ιδιωτικών συμφερόντων λαμβάνονται μέτρα που θέτουν τις προϋποθέσεις για μια ακόμα μαζικότερη διάθεση φθηνού ανώνυμου ανεξέλεγκτου και δυνητικά επικίνδυνου ποτού με υψηλή περιεκτικότητα σε αλκοόλη.

Δεύτερον, αποτελεί μύθευμα ότι η διευκόλυνση των διημέρων αποσταγματοποιών εγγυάται εισόδημα για εκατοντάδες χιλιάδες αμπελουργούς. Τα στοιχεία που παρέχει κάθε έτος η Διεύθυνση Τελωνείων και Ειδικών Φόρων Κατανάλωσης καταδεικνύουν ότι οι άδειες απόσταξης που αφορούν σε απόσταγμα άνω των 500 λίτρων που έχουν εμπορικό ενδιαφέρον είναι μερικές εκατοντάδες. Συγκεκριμένα 1451 συνολικά, που είναι ποσοστό 0,4% -ακούστε αυτό το νούμερο- 0,4% του συνολικού αριθμού των αμπελουργών, που σημαίνει το 99,6% των αμπελουργών δεν έχει σχέση καμία με αυτή την ιστορία. Ακούμε συχνά πυκνά να προβάλλεται το νούμερο 380.000 αμπελουργοί. 1217 άτομα είναι αυτά. Αυτά είναι στοιχεία της ΑΑΔΕ, δεν είναι δικά μου.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αμανατίδης Γεώργιος, Αναστασιάδης Σάββας, Βλάχος Γεώργιος, Βολουδάκης Μανούσος – Κωνσταντίνος, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κεφαλογιάννης Ιωάννης, Κόνσολας Εμμανουήλ (Μάνος), Κοντογεώργος Κωνσταντίνος, Λεονταρίδης Θεόφιλος, Μάνη – Παπαδημητρίου Άννα, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Πασχαλίδης Ιωάννης, Ρουσόπουλος Θεόδωρος (Θόδωρος), Σαλμάς Μάριος, Σπανάκης Βασίλειος – Πέτρος, Σταμενίτης Διονύσιος, Τραγάκης Ιωάννης, Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Κόκκαλης Βασίλειος, Κουρουμπλής Παναγιώτης, Μπάρκας Κωνσταντίνος, Παπαδόπουλος Αθανάσιος (Σάκης), Παπανάτσιου Αικατερίνη, Σπίρτζης Χρήστος, Συρμαλένιος Νικόλαος, Τζανακόπουλος Δημήτριος, Τσακαλώτος Ευκλείδης, Φλαμπουράρης Αλέξανδρος, Αρβανιτίδης Γεώργιος, Κατρίνης Μιχαήλ, Λοβέρδος Ανδρέας, Σκανδαλίδης Κωνσταντίνος, Κομνηνάκα Μαρία, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος, Αρσένης Κρίτων – Ηλίας και Λογιάδης Γεώργιος.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Παρακαλούμε πολύ κ. Τσιλιλή ολοκληρώστε.

**ΚΩΝΣΤΑΝΤΙΝΟΣ ΤΣΙΛΙΛΗΣ (Εκπρόσωπος του Συνδέσμου Ελλήνων Παραγωγών Αποσταγμάτων Αλκοολούχων Ποτών (Σ.Ε.Α.Ο.Π.)):** Τελειώνω κ. Πρόεδρε.

Αυτό, φυσικά, υποκρύπτει μια πολύ μεγαλύτερη παραγωγή λαθραίου αποστάγματος από επιτήδειους που εκμεταλλεύονται το νομικό πλαίσιο, την οποία όμως αυτή την πολύ μεγαλύτερη παραγωγή λαθραίου αποστάγματος οφείλει η Βουλή των Ελλήνων να μην καλύπτει και να μην ενθαρρύνει.

Τελειώνοντας, να πούμε ότι το πόρισμα της ευκαιριακής Επιτροπής του Υπουργείου Οικονομικών το 2013, που συντάχθηκε με σκοπό την επανεξέταση του καθεστώτος των διήμερων, λέει ακριβώς: «Όσον αφορά τον έλεγχο είναι προφανές ότι λόγω του μεγάλου αριθμού των δραστηριοποιούμενων επιτηδευματιών και της γεωγραφικής τους διασποράς σε όλη τη χώρα, όσο και των χρησιμοποιούμενων αγροτικών μηχανημάτων δεν είναι αντικειμενικά δυνατή η εφαρμογή από τις αρμόδιες αρχές τελωνεία και τεχνικές υπηρεσίες συστήματος εποπτείας και ελέγχου ανάλογο με εκείνο που εφαρμόζεται στους σημαντικούς αποσταγματοποιούς. Στην περίπτωση των συστηματικών αποσταγματοποιών ο έλεγχος καταλαμβάνει όλα τα στάδια της παραγωγής και διακίνησης από την εισαγωγή στο αποσταγματοποιείο της πρώτης ύλης μέχρι και της διαθέσεως στην κατανάλωση του του έτοιμου προϊόντος το οποίο και μόνο διασφαλίζει την ποιότητα, ταυτότητα, ασφάλεια και ιχνηλασιμότητα του τελευταίου».

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Παρακαλώ ολοκληρώστε.

**ΚΩΝΣΤΑΝΤΙΝΟΣ ΤΣΙΛΙΛΗΣ (Εκπροσώπου του Συνδέσμου Ελλήνων Παραγωγών Αποσταγμάτων Αλκοολούχων Ποτών (Σ.Ε.Α.Ο.Π.)):** Για όλους αυτούς τους λόγους και για όσα ανέφερε ο κ. Αποστολάκης πριν, σας καλούμε να ρυθμίσετε το καθεστώς των διήμερων αποσταγματοποιών σύμφωνα με όσα ορίζει η κοινή λογική, το συμφέρον της χώρας και ο νόμος, ο Εθνικός και Ευρωπαϊκός.

Ευχαριστώ πολύ. Ευχαριστώ και για την κατανόηση.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε.

Το λόγο έχει ο κ. Παναγιώτης Σγούρας, Νομικός Σύμβουλός της Ένωσης Καταναλωτών «Η Ποιότητα της Ζωής» (ΕΚΠΟΙΖΩ)

**ΠΑΝΑΓΙΩΤΗΣ ΣΓΟΥΡΑΣ (Νομικός Σύμβουλός της Ένωσης Καταναλωτών «Η Ποιότητα της Ζωής» (ΕΚΠΟΙΖΩ):** Καλησπέρα κ. Πρόεδρε και ευχαριστώ πολύ. Επιτρέψτε μου πολύ σύντομα να σας μεταφέρω τις παρατηρήσεις μου για το Μέρος Β που αφορά τη συνεισφορά του δημοσίου και την αναστολή διαδικασιών αναγκαστικής εκτέλεσης σε βάρος των δανειοληπτών. Πρόκειται, κατά την άποψή μας, για διατάξεις που δεν ευνοούν τους δανειολήπτες ιδίως εν μέσω της πανδημίας, αλλά και της πρωτοφανούς ενεργειακής κρίσης που βιώνουμε και που ήδη πλήττει εντονότερα τα χαμηλότερα εισοδήματα. Κι αυτό, διότι αφορούν μόνο τους ευάλωτους, δηλαδή τους φτωχούς δανειολήπτες και όχι δανειολήπτες από την μεσαία τάξη που δυσκολεύονται να είναι συνεπείς και οι οποίοι επίσης έχουν πληγεί από την πανδημία και την ενεργειακή κρίση.

Εξάλλου, τα όρια για να χαρακτηριστεί κάποιους ευάλωτος δανειολήπτης είναι ιδιαίτερα χαμηλά και στην ουσία αφορούν μόνο ένα πολύ μικρό ποσοστό των δανειοληπτών. Ωστόσο, ακόμα και στην περίπτωση των ευάλωτων οφειλετών, οι προτεινόμενες διατάξεις θα τους οδηγήσουν σίγουρα σε δυσμενέστερη θέση σε σχέση με αυτή που ήδη βρίσκονται. Αυτό, διότι αφενός για τους οφειλέτες για τους οποίους έχει εκδοθεί ήδη απόφαση πτώχευσης θα ξεκινήσουν εν μέσω μεγάλων αυξήσεων σε βασικά αγαθά να καταβάλουν δόσεις χωρίς να έχει ακόμα συσταθεί ο φορέας απόκτησης και επαναμίσθωσης που προβλέπεται από τον Πτωχευτικό Κώδικα. Ενδεικτικά να σας αναφέρω ότι για μία τετραμελή οικογένεια με μηνιαίο εισόδημα 1.450 ευρώ προκειμένου να διατηρήσουν το δικαίωμα να διαμένουν στην κατοικία τους -και όχι να διατηρήσουν την ίδια την κατοικία τους- θα πρέπει να καταβάλουν το εισόδημά τους περίπου το ποσό των 300 ευρώ το μήνα.

Ως προς τη δεύτερη κατηγορία οφειλετών που περιλαμβάνουν οι διατάξεις του νομοσχεδίου, οφειλέτες για τους οποίους έχει επιβληθεί κατάσχεση στην κύρια κατοικία τους και δεν βρίσκονται στη διαδικασία πτώχευσης θα πρέπει να κληθούν να αποφασίσουν μέσα σε 60 μέρες αν θα υπαχθούν στο συγκεκριμένο πλαίσιο με κίνδυνο να χρειαστεί να μεταβιβάσουν το σπίτι στο φορέα ενδεχομένως ακόμα και πριν από την ημερομηνία που έχει οριστεί ο πλειστηριασμός και χωρίς να τους δίνεται η δυνατότητα να περιμένουν την έκδοση δικαστικής απόφασης σε ανακοπή που ενδεχομένως θα ακύρωνε τον πλειστηριασμό αν η εκτέλεση είχε πλημμέλειες που οδηγούν σε ακύρωση πράξεων όπως η επιταγή ή η κατάσχεση. Σε κάθε περίπτωση αυτό που θα θέλαμε να τονίσουμε είναι ότι με απόφαση της Ολομέλειας των Δικηγορικών Συλλόγων έχει ήδη κηρυχθεί αποχή από πλειστηριασμούς σε βάρος κύριας κατοικίας των ευάλωτων δανειοληπτών -εδώ και περίπου ένα χρόνο- μέχρι τη σύσταση του φορέα απόκτησης και επαναμίσθωσης. Κατά συνέπεια δεν καταλαβαίνουμε το νομοσχέδιο αυτό σε τι βελτιώνει την υπάρχουσα κατάσταση και γιατί οι οφειλέτες που έστω και άτυπα έχουν κερδίσει την αναστολή εκτέλεσης σε βάρος της κύριας κατοικίας τους θα πρέπει να επιβαρυνθούν με την καταβολή ποσών σε μία τόσο δύσκολη περίοδο.

Ως προς τις ειδικότερες διατάξεις του νομοσχεδίου βλέπουμε να επαναλαμβάνονται διαδικασίες, οι οποίες στην πράξη έχουν αποδειχθεί ιδιαίτερα δυσχερής με αποτέλεσμα να αμφισβητείται η δυνατότητα τήρησης των προτεινόμενων προθεσμιών. Ειδικότερα, σε περίπτωση εσφαλμένης ανάκτησης των στοιχείων από την πλατφόρμα για την έκδοση της βεβαίωσης του ευάλωτου δανειολήπτη η διαδικασία για τη διόρθωση είναι ιδιαίτερα χρονοβόρα με αποτέλεσμα ο αιτών να αντιμετωπίζει τον κίνδυνο να μην υποβληθεί εμπρόθεσμα η αίτησή του.

Και, δεύτερον, ως προς τη δημιουργία του ειδικού λογαριασμού από τους πιστωτές για την καταβολή της επιδότησης από το δημόσιο, έχει παρατηρηθεί σε άλλες αντίστοιχες διαδικασίες -είτε του νόμου 4605 του 2019 που αφορά στην προστασία της κύριας κατοικίας, είτε του νόμου 4714 του 2020, δηλαδή του προγράμματος ΓΕΦΥΡΑ -ότι ο λογαριασμός αυτός καθυστερεί να ανοίξει, καθώς μπορεί να χρειαστεί από 2 έως 3 μήνες ή ακόμα και 8. Για το διάστημα αυτό δεν υπάρχει πρόβλεψη στο νομοσχέδιο τι θα γίνει αν δεν καταβάλλονται οι δόσεις από το Δημόσιο όπως πρέπει.

Συμπερασματικά, λοιπόν, το προς ψήφιση πλαίσιο, κατά το μέρος που αφορά στους ευάλωτους δανειολήπτες, δεν τους προστατεύει ουσιαστικά. Αντίθετα, χωρίς κανένα λόγο, δεσμεύει τους ευάλωτους οφειλέτες να παραχωρήσουν την κατοικία τους στο φορέα απόκτησης και επαναμίσθωσης, σε εξαιρετικά σύντομο χρονικό διάστημα, επιβαρύνοντας τους παράλληλα με την επιπλέον υποχρέωση καταβολής μηνιαίων δόσεων εν είδει ενοικίου και ενώ, υπό το υφιστάμενο πλαίσιο, δεν υφίσταται καμία τέτοια υποχρέωση.

Μάλιστα, όλα αυτά εν μέσω μιας πρωτοφανούς αύξησης τιμών σε βασικά καταναλωτικά αγαθά.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε τον κ. Σγούρα. Περνάμε στους συναδέλφους Εισηγητές και Ειδικούς Αγορητές, εφόσον θέλουν να ρωτήσουν κάτι τους εκπροσώπους των φορέων.

 Το λόγο έχει ο Εισηγητής της Πλειοψηφίας κ. Παπαδημητρίου.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ (Εισηγητής της Πλειοψηφίας):** Ευχαριστώ, κύριε Πρόεδρε.

Ήταν σαφή τα όσα μας είπαν. Τους ευχαριστούμε όλους για την καλή τους συμμετοχή και την καλή τους πρόθεση να εκθέσουν και τις αντιρρήσεις τους, εκεί που υπάρχουν.

Από ότι αντιλαμβάνομαι, οι αντιρρήσεις αυτές ήταν γνωστές και κατά τη διάρκεια της προετοιμασίας του νομοσχεδίου. Ο κ. Βεσυρόπουλος το κατέστησε απολύτως σαφές, στην περίπτωση του τσίπουρου, που είναι και μια παλιά ιστορία, την οποία την ξέρουμε. Είναι λογικό ότι θα υπάρχουν κάποιες αντιρρήσεις και θα υπάρξει και μία περίοδος προσαρμογής.

Δεν έχω να ρωτήσω κάτι άλλο.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε τον κύριο Παπαδημητρίου. Το λόγο έχει ο Εισηγητής της Μειοψηφίας, κ. Αλεξιάδης.

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας):** Ευχαριστώ, κύριε Πρόεδρε.

Ήθελα να ρωτήσω τον Πρόεδρο του Οικονομικού Επιμελητηρίου, με διατυπωμένη τη θέση και του πολιτικού μας φορέα, αλλά και μένα προσωπικά, στο ρόλο που παίζει το Οικονομικό Επιμελητήριο και στο πόσο, διαχρονικά, βοηθάει και την πολιτεία, αλλά και τα κόμματα στη διαμόρφωση θέσεων.

Κύριε Πρόεδρε, ήθελα πρώτα απ’ όλα να ρωτήσω εάν για το σύνολο, όχι για επιμέρους, του νομοσχεδίου που αφορά τόσα πολλά ζητήματα και τόσο σοβαρά, όπως π.χ. για το θέμα του ΕΝΦΙΑ, αν υπήρχε διάλογος του Υπουργείου Οικονομικών με το Οικονομικό Επιμελητήριο.

Το δεύτερο είναι το αν έχετε εσείς, ως Οικονομικό Επιμελητήριο, κατορθώσει να κάνετε μια κοστολόγηση ειδικά για το θέμα του ΕΝΦΙΑ. Εμείς ψάξαμε, με επιμέλεια, την Έκθεση του Γενικού Λογιστηρίου και δεν βρήκαμε μέσα κοστολόγηση. Λοιπόν, αν το Οικονομικό Επιμελητήριο έχει κατορθώσει να έχει μια κοστολόγηση, έστω και σαν τάξη μεγέθους, για τα θέματα του νομοσχεδίου, να μας πει.

Και, τέλος, επειδή εμείς μελετούμε και συνεργαζόμαστε διαχρονικά με το Οικονομικό Επιμελητήριο, διαβάζω εδώ προτάσεις του Οικονομικού Επιμελητηρίου για τη φορολόγηση των ακινήτων. Προτάσεις, μεταξύ άλλων, για θέσπιση ενός ενιαίου φόρου απλού και κοινωνικά δίκαιου που θα επιβάλλεται στη συνολική αξία της ακίνητης περιουσίας και όχι σε κάθε ακίνητο ξεχωριστά. Ήθελα να μας πείτε αν έχει αλλάξει αυτή η θέση του Οικονομικού Επιμελητηρίου και αν υπάρχει κάποια καινούργια θέση, σε σχέση με τον φόρο με τη φορολόγηση των ακινήτων.

Στον Πρόεδρο της Π.ΟΜ.ΙΔ.Α. Εμείς είχαμε ζητήσει να είναι και ο Σύλλογος Συμβολαιογράφων. Δεν το δέχτηκε η πλειοψηφία και καταλαβαίνουμε τους λόγους. Λοιπόν, στον Πρόεδρο της Π.ΟΜ.ΙΔ.Α, την οποία ευχαριστούμε γιατί και με το Δελτίο Τύπου της μας ενημέρωσε για αρκετά θέματα, θέτω το ίδιο ερώτημα. Κύριε Πρόεδρε, σας ερωτώ αν υπήρχε διαβούλευση του Υπουργείου Οικονομικών για το θέμα του ΕΝΦΙΑ με την Π.ΟΜ.ΙΔ.Α.

Επίσης, θα θέλαμε μια εξήγηση σε αυτό που λέτε για επιβαρύνσεις άγνωστου ύψους και για την αναφορά σας ότι η στιγμή αληθείας θα είναι όταν πάρουμε τους λογαριασμούς. Θα ήθελα μία απάντηση σε αυτό το ζήτημα, για να έχουμε μια καλύτερη εικόνα.

Σε ό τι αφορά τον Πρόεδρο της Ομοσπονδίας των Αμβυκούχων, διάβασα ότι δεχθήκατε την αύξηση του φόρου. Αυξάνει, δηλαδή, ο φόρος στο τσίπουρο; Γιατί δεν το έχω καταλάβει μέχρι στιγμής. Αυξάνει ο φόρος στο τσίπουρο; Και αν μπορείτε να μας δώσετε μια διαβεβαίωση ότι αυτή η αύξηση του φόρου που, απ’ ότι καταλαβαίνω γίνεται ευνοϊκά αποδεκτή από εσάς, αν θα έχει επίπτωση στην τελική τιμή του τσίπουρου ή αν θα είναι μία αύξηση του φόρου, η οποία δεν θα έχει καμία σχέση με την τελική τιμή του τσίπουρου.

Σε σχέση με τους Αμβυκούχους του Τυρνάβου- θέλω να διαβεβαιώσω και για την πολύ καλή ποιότητα των προϊόντων τους, τα οποία έχω δοκιμάσει κι εγώ και πολλοί άλλοι, πολλές φορές, θα ήθελα να μας διευκρινίσουν λίγο αυτά που ειπώθηκαν, σε σχέση με την αλλαγή του ονόματος. Θα ήθελα, δηλαδή, μια διευκρίνιση στο τι ακριβώς έγινε σε εκείνη τη συνάντηση, δηλαδή τι ακριβώς είπε το Υπουργείο Οικονομικών στο φορέα.

Ευχαριστώ πολύ.

 **ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε τον κύριο Αλεξιάδη. Το λόγο έχει ο κ. Σκανδαλίδης, από το Κίνημα Αλλαγής.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ (Ειδικός Αγορητής του Κινήματος Αλλαγής):** Ευχαριστώ, κύριε Πρόεδρε.

Σε ό,τι αφορά στο θέμα των αποσταγμάτων. Η εικόνα είναι πάρα πολύ σαφής. Εδώ εξυπηρετήθηκαν δύο ουσιαστικά οργανωμένα συμφέροντα -τα συμφέροντα των ανθρώπων που έχουν τις βιομηχανίες και παράγουν τυποποιημένο τσίπουρο και τσικουδιά και τα συμφέροντα των χιλιάδων αποστακτών που βγάζουν, με το δικό τους τρόπο, το παραδοσιακό τσίπουρο και την τσικουδιά.

Εδώ μπαίνει ένα ερώτημα, στο οποίο δεν απάντησαν: Αν το όνομα «τσίπουρο και τσικουδιά» δέχονται όλοι να ισχύει ή είναι σωστό που βγαίνει ουσιαστικά από την ορολογία, με βάση το νομοσχέδιο; Κατά τη δική μας άποψη, ευνοεί τη μια κατηγορία και όχι την άλλη. Γιατί, τώρα, εμφανίστηκε και τρίτη κατηγορία, ενός συγκεκριμένου βιομήχανου, που παράγει και καλό τσίπουρο. Να μην τον κατηγορήσω γιατί το πίνω και εγώ. Επειδή δεν υπάρχει ο έλεγχος και η δυνατότητα ελέγχου στους χιλιάδες αγρότες που κάνουν απόσταξη μόνοι τους, δηλαδή τι ζητάει; Να καταργηθεί στην ουσία αυτή η δυνατότητα. Πάμε σε πιο σκληρή ακόμα αντιπαράθεση, καθώς δεν ικανοποιεί το νομοσχέδιο αυτούς που θέλουν την πλήρη κατάργηση της μιας ομάδας ανθρώπων που παράγει.

Λοιπόν, αυτό είναι θέμα, όμως, πολιτικής και δεν έχω να ρωτήσω τίποτα, διότι είναι τόσο εμφανή τα συμφέροντα που συγκρούονται, που εγώ δεν θέλω να κάνω καμία ερώτηση. Τα καταλαβαίνω.

Μια ερώτηση θέλω να κάνω στην κυρία Πρόεδρο της Επιτροπής Κεφαλαιαγοράς. Εγώ συμφωνώ μαζί της ότι όλες οι αρμοδιότητες σε Ανεξάρτητες Αρχές για την κατάρτιση του Κανονισμού Εσωτερικής Υπηρεσίας, της στρατηγικής, της δομής και των Διευθύνσεων, πρέπει να γίνονται από τις Ανεξάρτητες Αρχές. Δηλαδή, από τις ίδιες -αλλιώς δεν είναι Ανεξάρτητες Αρχές.

 Η ερώτηση είναι, αφού έχουν αυτή την ικανότητα να κάνουν όλα αυτά, τον εξωτερικό σύμβουλο τι τον θέλουν για να τους φτιάξει έναν οργανισμό; Δεν μπορεί αυτή η υπηρεσία από μόνη της να κάνει τον οργανισμό της, που θέλει να τα αναλάβει όλα; Εμείς κάποτε κάναμε ρωτήσεις για συγκεκριμένα πράγματα και απαξιεί να μας απαντήσει κιόλας στη Βουλή, στον κοινοβουλευτικό έλεγχο, εάν αυτά που ρωτάμε έχουν απαντήσει. Το ερώτημα είναι σαφές, γιατί δεν κάνουν μόνοι τους τη διαδικασία αυτή και ζητάνε εξωτερικό σύμβουλο; Τι θα τους προσφέρει ο εξωτερικός σύμβουλος περισσότερη τεχνογνωσία από μια Ανεξάρτητη Αρχή, που ασχολείται συστηματικά με τις υποθέσεις αυτές;

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε, τον κύριο Σκανδαλίδη.

Τον λόγο έχει η κυρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του Κ.Κ.Ε.):** Σας ευχαριστώ, κύριε Πρόεδρε.

Θα ήθελα να επισημανθεί, γιατί πραγματικά ήταν εμφανή τα διαφορετικά συμφέροντα που εκπροσωπήθηκαν στην ακρόαση φορέων από τη μια των βιομηχάνων και από την άλλη των παραδοσιακών, των διήμερων αποσταγματοποιών, που έχουν την αγωνία, γιατί με τον τρόπο αυτό σήμερα καθιερώνεται στην πραγματικότητα η απαγόρευση χρήσης του ονόματός τους.

Θα ήθελα, όμως, να κάνω μια αναφορά και απευθύνομαι στον κ. Τσικριτσή, τον εκπρόσωπο του Συλλόγου Τυρνάβου. Είναι δέσμευση της Ευρωπαϊκής Ένωσης να μην χρησιμοποιηθεί το όνομα από τους διήμερους αποσταγματοποιούς ή στην πραγματικότητα επιλογή της κυβέρνησης και των προηγούμενων κυβερνήσεων να κατοχυρώσουν το όνομα μόνο για το εμφιαλωμένο τσίπουρο; Άρα, δεν ήταν θέμα δέσμευσης της Ευρωπαϊκής Ένωσης. Επομένως, μπορεί με τροποποίηση του φακέλου να επεκταθεί και στους διημερούς αποσταγματοποιούς.

Επίσης, μια ερώτηση σε σχέση με την αύξηση της φορολογίας. Ειπώθηκε από τους φορείς ότι σχεδόν τριπλασιάζεται από 59-60 λεπτά που είναι σήμερα, πάει στο 1,60 ευρώ. Καταλαβαίνω τους λόγους που μπορεί να αναγκάζονται να το αποδεχτούν ως έναν ελάχιστο συμβιβασμό. Αντικειμενικά και σε συνθήκες ακρίβειας αυτό αυξάνει ή όχι την τιμή του προϊόντος;

Μία ερώτηση προς τον εκπρόσωπο της ΕΚΠΟΙΖΩ, στον κ. Σγούρα. Βέβαια ήταν κατατοπιστικός, απλά επισημαίνω περισσότερο, δεν έχω κάποια ερώτηση. Στην πραγματικότητα η ρύθμιση που φέρνει σήμερα το Υπουργείο, αν κατάλαβα καλά και από αυτά που όντως έχουμε επισημάνει και ως κόμμα, ότι δεν είναι στην πραγματικότητα βοήθεια προς τους ευάλωτους, αλλά σπρώχνει την ένταξή τους στη μεταβίβαση των ακινήτων τους στον φορέα ακινήτων και στην πραγματικότητα εξασφαλίζει στις τράπεζες ότι θα πάρουν ένα μέρος των οφειλών τους σε μια περίοδο που δεν υπάρχει δυνατότητα αποπληρωμής με άλλο τρόπο. Άρα, από τη μια με τη συνεισφορά του Δημοσίου, δηλαδή, από τα φορολογικά έσοδα θα καταβάλλεται ένα μέρος στις τράπεζες και από την άλλη θα αναγκάσει τους οφειλέτες που είναι σε δεινή οικονομική κατάσταση και που μπορεί με τους τρόπους που περιεγράφηκαν, όντως να έχουν πετύχει αναστολή πλειστηριασμού κ.λπ., να αναγκαστούν να καταβάλουν δόσεις προς την τράπεζα εν είδει ενοικίου που θα δίνουν, έτσι κι αλλιώς μετά, αν μεταβιβάσουν το ακίνητό τους στο φορέα και βέβαια και με τον κίνδυνο. Στο άρθρο 25, αναφέρεται ότι να καθυστερήσουν, έστω και μία δόση στο τέλος του μήνα να χαθεί η ρύθμιση και να αναγκαστούν να επιστρέψουν εντόκως όλα τα ποσά που έχουν δοθεί ως συνεισφορά του Δημοσίου.

Επίσης, δεν ήρθαν οι εκπρόσωποι των αγροτών στους οποίους θα ήθελα να κάνω μία ερώτηση. Αν μπορεί ο κ. Κόλλιας, να απαντήσει για τη μείωση της φορολογίας των λιπασμάτων. Μεγάλη πλειοψηφία των αγροτών, οι οποίοι τηρούν βιβλία και επομένως, έχουν επιστροφή Φ.Π.Α.. Είναι ουσιαστική ανακούφιση η μείωση της φορολογίας των λιπασμάτων πέρα από την εξασφάλιση μιας προσωρινής ρευστότητας ή θα έπρεπε με άλλο τρόπο να αντιμετωπιστεί η ακρίβεια των λιπασμάτων; Αν γνωρίζετε τι ποσό δινόταν πριν την κατάργηση επί ΣΥ.ΡΙΖ.Α. της επιστροφής του Ειδικού Φόρου Κατανάλωσης στους αγρότες ως επιστροφή; Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε, την κυρία Κομνηνάκα.

Τον λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Σας ευχαριστώ πολύ, κύριε Πρόεδρε. Δεν έχω πολλές ερωτήσεις, γιατί ρώτησαν τα περισσότερα οι συνάδελφοι. Όσο για τα λιπάσματα και για τις ζωοτροφές, προφανώς, έχουν ακριβύνει πάρα πολλοί και αποκλείεται να βγαίνουν οι αγρότες κάτω από αυτές τις προϋποθέσεις. Η δικιά μας πρόταση ήταν ακόμη μεγαλύτερη μείωση του Φ.Π.Α., τουλάχιστον, σε αυτά τα είδη για να μπορούν να ανταπεξέρχονται.

Τώρα έχω μια μικρή ερώτηση στην κυρία Λαζαράκου, από την Επιτροπή Κεφαλαιαγοράς. Απ’ ό,τι κατάλαβα θέλω να γίνει ολοκληρωμένη Ανεξάρτητη Αρχή. Ανέφερε, προηγουμένως, ότι δεν λειτουργεί, όπως όλες οι άλλες επιτροπές κεφαλαιαγοράς στην Ευρωπαϊκή Ένωση. Θα ήθελα να ρωτήσω και για να καταλάβουμε, πού ακριβώς διαφέρει η λειτουργία της Ελληνικής Επιτροπής Κεφαλαιαγοράς;

Η δεύτερη ερώτηση αφορά τον κ. Παραδιά, ο οποίος είπε ότι η υπερφορολούνται σε πολύ μεγάλο βαθμό οι αστικές περιοχές. Εδώ θα ήθελα να ρωτήσω τι ακριβώς προτείνει; Αν προτείνει δηλαδή, διεύρυνση και σε άλλες περιοχές, ούτως ώστε να καλυφθεί αυτή η διαφορά. Επίσης, ήθελα να τον ρωτήσω τι εννοεί με το ότι θα καταλάβουμε το πόσο κοστίζει ο ΕΝΦΙΑ, όταν ανοιχτούν οι λογαριασμοί; Σύμφωνα με τον Υπουργό Οικονομικών, ό,τι μας διαβεβαίωσε προχθές, ο συνολικός ΕΝΦΙΑ θα μειωθεί κατά 360 εκατομμύρια ευρώ, αν κατάλαβα καλά, οπότε δεν πρόκειται να έχουμε καμία έκπληξη. Άρα, απλά να ρωτήσω, τι εννοεί;

Σε σχέση τώρα με το τσίπουρο και την τσικουδιά. Έχουμε σοβαρότατες αντιρρήσεις, αλλά θα αναφερθούμε αργότερα κατά τη συζήτηση του νομοσχεδίου, γιατί δεν είναι ερωτήσεις, είναι απλά οι δικές μας αντιρρήσεις.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Σας ευχαριστούμε, κ. Βιλιάρδο.

Τον λόγο έχει ο κ. Γκιόλας.

**ΙΩΑΝΝΗΣ ΓΚΙΟΛΑΣ:** Θα ήθελα να κάνω μία - δυο ερωτήσεις στον κ. Κόλλια. Είπε ότι το θέμα της πενταετούς παραγραφής έχει ρυθμιστεί σωστά. Κατά τη γνώμη μου, απευθύνω την ερώτηση, επίσης και στην Πρόεδρο της Κεφαλαιαγοράς, καθώς και στην εκπρόσωπο των εργαζομένων, την κυρία Μαργαριτσανάκη. Δεν βλέπει κάποια αντινομία του διπλασιασμού της παραγραφής για την περίπτωση παραγραφής ποινικής, πλέον, κακουργημάτων, που έχουν ανάγκη εικοσαετίας; Δεν πρέπει να γίνει κάποια διορθωτική; Νομίζω ότι υπάρχει συγκεκριμένη πρόταση από φορέα του Ομίλου Χρηματιστηρίου.

Μια δεύτερη ερώτηση στον κ. Κόλλια, μια και το έθεσε για το θέμα της επιστροφής Ειδικού Φόρου Κατανάλωσης πετρελαίου για τους αγρότες. Είναι γνωστό σε όλη την Ελλάδα, ότι πλέον οι άγριοι και επειδή δεν υπάρχουν τόσοι πολλοί κατά κύριο επάγγελμα νέοι αγρότες, αλλά οι περισσότεροι συνταξιούχοι καλλιεργούν κτήματα και έχουν ανάγκη του πετρελαίου και άρα της μείωσης του Ειδικού Φόρου. Κρίνεται σωστό να υπάρξει και για τους συνταξιούχους αγρότες η ίδια εφαρμογή της απαλλαγής του φόρου για πετρέλαιο που χρησιμοποιείται για τις αγροτικές καλλιέργειες;

 Για μένα είναι εκ των ων ουκ άνευ δηλαδή, διότι αυτοί οι άνθρωποι δεν θα μπορέσουν να συνεχίσουν να εξακολουθήσουν να παράγουν. Μία άλλη ερώτηση επίσης, προς την κυρία Μαργαριτσανάκη, η οποία είπε ότι όντως για τη διεύθυνση αξιολογήσεων που συγκροτείται δεν έχει αιτιολογηθεί επαρκώς. Αν είναι δυνατόν να μας εξηγήσει πού έγκειται αυτή η ανεπάρκεια; Την θεωρεί καταρχήν σωστή ή όχι; Γιατί και καθ’ ημάς η μία παν επόπτρια αρχή και μάλιστα μονοπρόσωπη, δεν είναι το καλύτερο, αλλά θα ήθελα να ακούσω, μιας και τοποθετήθηκε έτσι και είπε ότι δεν έχει γίνει με επάρκεια η νομοθέτηση.

 Μια ερώτηση και για την Πρόεδρο της Επιτροπής και για την Πρόεδρο του Συλλόγου την οποία έχει απευθύνει και ο κ Σκανδαλίδης. Και εγώ την είχα σημειώσει έτσι ότι όντως αν δεν μπορούν να διευθετήσουν τα εαυτόν γιατί αναθέτουν συνεχώς σε συμβούλους εξωτερικούς; Αλλά δυστυχώς, αυτό είναι και μια υιοθέτηση και εκ μέρους και του Υπουργείου κ. Σταϊκούρα. Γιατί και εσείς σε δύο περιπτώσεις έχετε αναφέρει την ανάθεση κατ’ εξαίρεση ουσιαστικά, τόσο σε εξωτερικούς συνεργάτες όσο και σε Συμβούλους. Μέχρι τώρα, νομίζω και ας με διαψεύσει η Πρόεδρος, η πάγια διαδικασία και η πάγια συνήθεια, ήταν να ανατίθενται μόνον κάποιες γνωμοδοτήσεις και όχι τέτοιου εύρους εξωτερικές εργασίες.

 Τέλος, μια τελευταία ερώτηση προς τον εκπρόσωπο των θεσπισμένων παραγωγών τσίπουρου μεταξύ των οποίων του κυρίου Τσιλιλή και των υπολοίπων. Εγώ επειδή είμαι νοτιοελλαδίτης και το θέμα του τσίπουρου το έμαθα πολύ μεγάλος, όταν λοιπόν πήγα σε κάποιο βουνό στον Ταΰγετο και είδα πώς γινόταν αυτή η παραγωγή μού είπαν ότι αυτά τα πράγματα γίνονται επί έναν αιώνα εδώ. Πώς λοιπόν ηθικά βλέπουν οι συγκεκριμένοι βιομήχανοι κατασκευαστές παραγωγοί του τσίπουρου τον τρόπο, να αφαιρείται η δυνατότητα από αυτούς τους 1.600 Αμβυκούχους τους διήμερους το δικαίωμα να τιτλοφορούν το προϊόν τους που εδώ και ένα αιώνα και πλέον λέγεται τσίπουρο ή αντίστοιχα στην Κρήτη τσικουδιά; Εγώ ασχέτως νόμων προφητών και τα λοιπά σχετικά δικαιολογητικά έγγραφα κατατέθηκαν που το 2018 από το γενικό χημείο του κράτους που λειτουργούσε αυτόνομα και ανεξάρτητα αν αυτό ήταν σωστό ή όχι, τώρα μπορώ να το κρίνω ότι δεν ήταν το καλύτερο δυνατό και καθόλου συμβατό, προς την προιστορία προς τον πολιτισμό, προς τον κόπο αυτών των ανθρώπων .

 Εσείς οι ίδιοι οι βιοτέχνες βιομήχανοι πώς βλέπετε τον αυθαίρετο αυτό τρόπο αντικατάστασης κατάργησης του δικαιώματος, του να παρασκευάζουν, να πουλάνε, να εμπορεύονται το προϊόν τους που έχει καθιερωθεί και είναι με σήμα κατατεθέν η ονομασία τσίπουρο ή τσικουδιά; Ευχαριστώ.

 **ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Κόλλιας.

 **ΚΩΝΣΤΑΝΤΙΝΟΣ ΚΟΛΛΙΑΣ (Πρόεδρος του** **Οικονομικού Επιμελητηρίου Ελλάδας)**

**(Ο.Ε.Ε.)** Ευχαριστώ κ. Πρόεδρε, καταρχάς να πω ότι πάγια θέση του Οικονομικού Επιμελητηρίου όχι τώρα, αλλά πολλά χρόνια πριν, είναι να υπάρχει ένας ενιαίος φόρος κοινωνικά δίκαιος, που θα επιβάλλεται στο σύνολο της ακίνητης περιουσίας και όχι σε κάθε ακίνητο ξεχωριστά. Αυτό το είχαμε πει από το 2015 και συνεχίζουμε να το λέμε και τώρα. Να πω ότι για το νομοσχέδιο, δεν υπήρξε διάλογος με το Οικονομικό Επιμελητήριο και δεν θυμάμαι τα τελευταία τουλάχιστον 8 χρόνια που είμαι εγώ Πρόεδρος, να υπάρχει διάλογος του Υπουργείου με το Οικονομικό Επιμελητήριο επί συγκεκριμένων νομοσχεδίων, για να είμαι δίκαιος. Τοποθετούμαστε, στη διαβούλευση και στις αρμόδιες Επιτροπές της Βουλής. Δεν θα μπορούσαμε να έχουμε κάνει κοστολόγηση για τη μείωση του ΕΝΦΙΑ γιατί δεν έχουμε τα δεδομένα που σύμφωνα με το Υπουργείο Οικονομικών, είναι περί των 350 εκατομμυρίων το λιγότερο κονδύλι που θα εισπράξει το κράτος σε σχέση με την ακίνητη περιουσία. Ξαναλέω ότι εμείς δεν έχουμε τα δεδομένα, για να κάνουμε τέτοια άσκηση, τα οποία έχει μόνο το Γενικό Λογιστήριο.

 Σε σχέση με τα λιπάσματα είναι πολύ σημαντική η μείωση από το 13 στο 6% για τους αγρότες με δεδομένο ότι τα περισσότερα λιπάσματα ούτως ή άλλως ήταν εισαγωγές από Ουκρανία και Ρωσία. Πολύ σημαντική, είναι και η επιστροφή των ποσών που θα γίνουν στους αγρότες από το πετρέλαιο και σαφέστατα, θα ήμασταν υπέρ το να γίνει το ίδιο και για τους συνταξιούχους αγρότες με μια άσκηση που πρέπει να κάνει το Υπουργείο Οικονομικών ώστε να μην έχουν καμία μείωση στις συντάξεις τους αυτοί οι άνθρωποι. Επομένως, σαφέστατα θα ήμασταν υπέρ αυτού.

 Τέλος, για την πενταετία για την Επιτροπή Κεφαλαιαγοράς να πω ότι αυτό που βλέπουμε στο νομοσχέδιο είναι η διοικητική ρύθμιση που γίνεται και την οποία βλέπουμε θετικά και όχι σε σχέση με το ποινικό σκέλος. Αυτό που βλέπουμε θετικά είναι η πενταετής παραγραφή σε σχέση με τις διοικητικές κυρώσεις, εφόσον υπάρχει επιβολή κυρώσεων σε συγκεκριμένους . Αυτά κύριε Πρόεδρε, ευχαριστώ.

 **ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε τον κ. Κόλλια. Τον λόγο έχει ο κ. Κονταρούδης.

 **ΝΙΚΟΛΑΟΣ ΚΟΝΤΑΡΟΥΔΗΣ (Α΄ Αντιπρόεδρος της Επιτροπής Κεφαλαιαγοράς):** Θα ήθελα να πω ότι η Επιτροπή Κεφαλαιαγοράς, για να απαντήσω στο πρώτο ερώτημα, δεν είναι Ανεξάρτητη Αρχή βάσει νομοθεσίας δηλαδή, βάσει του νόμου του επιτελικού κράτους. Και αυτό είναι που ζητάμε, επειδή λειτουργούμε ως ντε φάκτο Ανεξάρτητη Αρχή, βάσει του ιδρυτικού μας νόμου του 1969/1991 θα θέλαμε δηλαδή, τι να γίνεται; Αυτό που είναι το πολύ απλό για να μπορούμε να λειτουργούμε καλύτερα με βάση το πλήθος των νομοθετημάτων το οποία συνέχεια βγαίνουν είναι να μπορούμε να αλλάζουμε το οργανόγραμμά μας από το Διοικητικό μας Συμβούλιο. Δηλαδή, να μη γίνεται αυτό μέσω ΠΔ όπως γίνεται τα τελευταία χρόνια και το οποίο τελικά δεν είναι αποτελεσματικό γιατί έχουν γίνει πάρα πολύ λίγες τροποποιήσεις στα ΠΔ. Αυτό κατ΄ αρχάς και για τον εσωτερικό κανονισμό το ίδιο όπως και για το οργανόγραμμα .

 Επίσης, να πω για τον εξωτερικό σύμβουλο για τον οποίο λέτε. Νομίζω, αναφέρθηκε η Πρόεδρος, εκτενέστατα ότι η Επιτροπή Κεφαλαιαγοράς, έχει πρόβλημα έλλειψης ανθρώπινου δυναμικού. Νομίζω ότι και η Πρόεδρος, του συλλόγου είπε ότι δεν υπάρχουν τα απαραίτητα κίνητρα και δυστυχώς, εδώ ήταν μία έλλειψη του νομοσχεδίου που έχει έρθει όπου δεν υπάρχουν κίνητρα για τα στελέχη μας. Δεν υπάρχει αρκετός κόσμος για να κάνει τις βασικές δραστηριότητες που έχουμε. Εδώ πέρα έχουμε καταφέρει εμείς σαν διοίκηση της Επιτροπής Κεφαλαιαγοράς να λάβουμε χρηματοδότηση από έναν εξωτερικό συνεργάτη πλήρως χρηματοδοτούμενο από το ΕΣΠΑ για να κάνει μια από μια πολύ επαγγελματική δουλειά. Δηλαδή, στο πώς θα είναι καλύτερα οργανωμένη η Επιτροπή Κεφαλαιαγοράς όχι μόνο για το σήμερα, αλλά και για το αύριο. Προφανώς, με τις τεχνολογικές εξελίξεις όπως υπάρχουν να γίνει μια πολύ καλύτερη δομή. Άρα, νομίζω είναι κάτι απόλυτα θετικό αυτό που γίνεται και το μόνο που ζητάμε είναι η μεταβατική ουσιαστικά να ενσωματώσει το χρονικό περιθώριο, το οποίο χρειάζεται το έργο του ΕΣΠΑ για να υλοποιηθεί. Νομίζω, τα κάλυψα αυτά, ωστόσο ως προς την αξιολόγηση και την παραγραφή μπορεί να μιλήσει η Αντιπρόεδρος κυρία Στάμου.

 **ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε. Τον λόγο έχει η κυρία Στάμου.

 **ΑΝΑΣΤΑΣΙΑ ΣΤΑΜΟΥ (Β΄ Αντιπρόεδρος της Επιτροπής Κεφαλαιαγοράς):** Να συμπληρώσω σε σχέση με το σύμβουλο τη δυνατότητα ανάθεσης ειδικών εργασιών σε εξωτερικό σύμβουλο, ήδη προβλέπεται στη νομοθεσία. Να συμπληρώσω, επίσης ότι η υποστελέχωση και η έλλειψη εξειδίκευσης, σε σχέση μάλιστα και με το νέο οργανόγραμμα όπως αυτό θα υιοθετηθεί με το νέο νόμο, ήταν αυτή που μας ώθησε να βρούμε διέξοδο μέσω του ΕΣΠΑ για την ανάθεση σε σύμβουλο.

Όσον αφορά την παραγραφή, έχει πει αρκετά πράγματα ο κ. Κόλλιας. Συμπληρώνω και πάλι, ότι πρόκειται περί «διοικητικής» παραγραφής και όχι φυσικά των ποινικών αδικημάτων που ρυθμίζονται ειδικά στους ποινικούς νόμους. Η παραγραφή, γενικά, προβλέπεται για διάφορους λόγους και κοινωνικούς ας το πούμε έτσι και δικαιο πολιτικούς. Κυρίως, διότι δίνει τη δυνατότητα στη διοίκηση να ολοκληρώσει την εξέταση των υποθέσεων με τις οποίες ασχολείται, σε εύλογο χρόνο. Αυτό, δηλαδή, εντάσσεται στο πλαίσιο της χρηστής διοίκησης, αλλά και γενικά και στους διοικούμενους και στην αγορά, δημιουργεί ένα αίσθημα δικαίου.

Να διευκρινίσω, τέλος, ότι η παραγραφή ισχύει για μελλοντικές και μόνο υποθέσεις και δεν καταλαμβάνει καμία υπόθεση του παρελθόντος, γιατί υπάρχουν διάφορα δημοσιεύματα σχετικά με αυτό. Δεν καταλαμβάνει, λοιπόν, καμία υπόθεση η οποία αυτή τη στιγμή είναι ανοιχτή ή έχει τελεστεί στο παρελθόν, αλλά θα ισχύσει για όσες υποθέσεις προκύψουν μετά την έναρξη ισχύος του νόμου.

Σε σχέση με τη Διεύθυνση Αξιολογήσεων, δεν καταλαβαίνω τόσο το επιχείρημα του ότι δεν είναι επαρκής η αιτιολογία. Η Διεύθυνση Αξιολογήσεων εντάσσεται σε ένα πλαίσιο ορθολογικοποίησης του τρόπου λειτουργίας της Επιτροπής Κεφαλαιαγοράς και ιδίως, τον διαχωρισμό των σταδίων εξέτασης των υποθέσεων, δηλαδή μεταξύ της φάσης ελέγχου που γίνεται από τους ελεγκτές και αξιολόγησης του αποτελέσματος του ελέγχου, που θα γίνεται στο εξής από ένα άλλο όργανο. Με αυτό επιτυγχάνεται, σίγουρα, καλύτερος χρόνος στην αξιολόγηση των υποθέσεων και στην λήψη αποφάσεων, αλλά γίνεται και πιο ορθά από πλευράς διοικητικού δικαίου, η κατανομή των εργασιών και τελικά, η λήψη αποφάσεων από την Επιτροπή Κεφαλαιαγοράς. Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Ευχαριστούμε και εμείς την κυρία Στάμου. Το λόγο έχει ο κ. Παραδιάς.

**ΕΥΣΤΡΑΤΙΟΣ ΠΑΡΑΔΙΑΣ(Πρόεδρος Πανελλήνιας Ομοσπονδίας Ιδιοκτητών Ακινήτων Π.ΟΜ.ΙΔ.Α.):** Θα απαντήσω στα θέματα που ετέθησαν, ως εξής. Στο αν έγινε διαβούλευση, ειδικά για το νομοσχέδιο για τον ΕΝΦΙΑ, θα πρέπει να σας πω ότι παρότι εμείς ζητήσαμε να συμμετάσχουμε σε κάποιες από τις συνεδριάσεις της ομάδας εργασίας του Υπουργείου, αυτό δεν έγινε δεκτό. Όμως, πρέπει να πω ότι, έχουμε διαχρονικά συνεχή και ικανοποιητική, θα έλεγα, επικοινωνία και ανταπόκριση, με όλο το πολιτικό επιτελείο του Υπουργείου Οικονομικών και της ΑΑΔΕ και είναι γνωστό ότι, πάρα πολλές από τις προτάσεις μας έχουν γίνει αποδεκτές, με κορυφαία, θα έλεγα, την πρόταση της αποζημίωσης των ιδιοκτητών ακινήτων, ένα ποσό που έχει περάσει τα 820 εκατομμύρια ευρώ, για το κόψιμο των ενοικίων της εποχής του ΕΝΦΙΑ.

Σε ό τι αφορά ποιες μπορεί να είναι αυτές οι επιβαρύνσεις, ναι μεν η πρόθεση για την κατάργηση του συμπληρωματικού φόρου είναι να σταματήσει να τριπλασιάζεται, ακόμη να τετραπλασιάζεται, να πενταπλασιάζεται ο φόρος ο αρχικός με τον συμπληρωματικό φόρο. Πλην, όμως, έχουμε περιπτώσεις όπου έχουμε πολύ μεγάλες αυξήσεις αντικειμενικών αξιών και όπου εκεί συντρέχει και τα περιουσιακά στοιχεία να υπερβαίνουν τις 400.000 ευρώ, εκεί δεν ξέρουμε ακριβώς τι θα βγει από τα εκκαθαριστικά. Γι’ αυτό το λόγο είπαμε ότι η αλήθεια για τον κάθε ένα ιδιοκτήτη ξεχωριστά, τι σημαίνει γι’ αυτόν τον συγκεκριμένο ιδιοκτήτη και για το περιουσιακό του μέγεθος και για την αξία των κατ’ ιδίαν περιουσιακών του στοιχείων, του τι σημαίνει ο νέος ΕΝΦΙΑ, αυτό θα το μάθει ο καθένας ξεχωριστά την ώρα που θα ανοίξει το εκκαθαριστικό του.

Γιατί αυτό; Γιατί ο νέος ΕΝΦΙΑ στην προσπάθειά του να συγκεράσει πολλές πολιτικές μαζί, ταυτόχρονα, δηλαδή, να μειώσει την επιβάρυνση σε όλους, αλλά σε άλλους λιγότερο, σε άλλους περισσότερο, με διάφορα κριτήρια, κοινωνικά, περιουσιακά, μην καταργώντας εντελώς την έννοια της φορολόγησης ολόκληρης της περιουσίας, χρησιμοποιεί πολυπαραγοντικούς αλγόριθμους στην προσπάθεια να μπορέσει αυτά όλα να τα συγκεράσει, με αποτέλεσμα κανείς να μην είναι σε θέση, όταν έχει πολλά περιουσιακά στοιχεία, πάνω από ένα, να υπολογίσει ποιος θα είναι φόρος ο οποίος θα του επιβληθεί. Θέλω να πιστεύουμε, ότι θα γίνει πράξη αυτό που η κυβέρνηση έχει πει, ότι όλοι θα πληρώσουν κατά τι λιγότερο. Εμάς το θέμα μας είναι ότι θα έπρεπε να ελαφρυνθούν περισσότερο, αυτοί που σήκωσαν τα μεγαλύτερα βάρη ως τώρα.

Για να ολοκληρώσουμε, τι ακριβώς εννοούμε εμείς όταν λέμε ότι, δυστυχώς, η εκτός σχεδίου περιουσία παραμένει εκτός της φορολόγησης της στο συμπληρωματικό φόρο, εννοούμε ότι η αστική ακίνητη περιουσία έχει επιβαρυνθεί με τεράστια ποσά, αφήνοντας απέξω στο αφορολόγητο, στο απυρόβλητο κυριολεκτικά, με ετήσιο ΕΝΦΙΑ 1 ευρώ το στρέμμα το χρόνο, τουριστικής αξίας τεράστιας γης σε όλη την επικράτεια, με αποτέλεσμα οι ιδιοκτήτες της να μην συμμετέχουν καθόλου στα βάρη, τα οποία τα σηκώνει καθαρά η αστική ακίνητη περιουσία. Αυτό θα μπορεί να το δει κανείς και σε πολλά μεσιτικά γραφεία που βάζουν αγγελίες και διαφημίζουν κτήματα πολύ μεγάλης αξίας και λέγοντας ότι ο ΕΝΦΙΑ για όλο αυτό το ακίνητο είναι 100 ευρώ, 200 ευρώ το χρόνο, όσο δηλαδή είναι και μια γκαρσονιέρα στην Κυψέλη. Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε τον κ. Παραδιά. Έχει ζητήσει το λόγο ο Υπουργός Οικονομικών.

Κύριε Σταϊκούρα έχετε το λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών)**: Συγγνώμη για την εμβόλιμη παρέμβαση, αλλά επειδή πρέπει να κατέβω στην Ολομέλεια να απαντήσω σε τέσσερις ερωτήσεις και θα λείψω μία ώρα, τρία πολύ σύντομα σχόλια.

Πρώτα απ’ όλα να ευχαριστήσω όλους τους θεσμούς και όλους τους φορείς, για τα σχόλιά τους, για τις παρατηρήσεις που σήμερα κατέθεσαν ή το προηγούμενο χρονικό διάστημα είχαν καταθέσει. Άλλες ελήφθησαν υπόψη και ενσωματώθηκαν στο σχέδιο νόμου και άλλες είναι προς αξιολόγηση στο μέλλον.

Ενδεικτικά θα σας πω, ότι για την Επιτροπή Κεφαλαιαγοράς υπήρχε ένα σχέδιο νόμου μιας νομοπαρασκευαστικής επιτροπής, που περιελάμβανε κάποιους από τους προβληματισμούς που ακούστηκαν. Η διοίκηση της Επιτροπής Κεφαλαιαγοράς και οι εργαζόμενοι ζήτησαν από την πολιτική ηγεσία του Υπουργείου Οικονομικών, να μην κατατεθεί το συγκεκριμένο σχέδιο νόμου. Συνεπώς, η Επιτροπή Κεφαλαιαγοράς είναι Νομικό Πρόσωπο Δημοσίου Δικαίου και δεν είναι Ανεξάρτητη Αρχή. Αυτό ελέχθη και σήμερα. Το επιτελικό κράτος ορίζει ότι ο οργανισμός καταρτίζεται με προεδρικό διάταγμα. Άρα, είμαστε απολύτως συνεπείς με αυτά τα οποία σήμερα ισχύουν.

Δεύτερη παρατήρηση. Ο κύριος Παραδιάς ήταν πολύ ξεκάθαρος, με τον οποίο έχουμε μια εξαιρετική συνεργασία, όχι μόνο με μένα και την πολιτική ηγεσία του Υπουργείου Οικονομικών και με άλλα κόμματα και με την αντιπολίτευση και πολλές φορές έχουμε βρεθεί και έχουμε ανταλλάξει σκέψεις. Ο κύριος Παραδιάς επικέντρωσε τον προβληματισμό τους στο συμπληρωματικό φόρο. Οι δηλώσεις που υπάρχουν δημόσια διαθέσιμες από την ΠΟΜΙΔΑ, μιλούν για σημαντικές ελαφρύνσεις για τους φορολογούμενους, ειδικά γι’ αυτούς που έχουν χαμηλές φορολογικές υποχρεώσεις, για τη μεσαία τάξη. Εκφράζεται ένας προβληματισμός στο ποια θα είναι η μείωση και σε πόσους, σε αυτούς που πληρώνουν συμπληρωματικό φόρο και αυξάνεται πολύ η αντικειμενική αξία των ακινήτων. Άρα, ουσιαστικά, έρχεται να εκφράσει έναν προβληματισμό που είναι ακριβώς ο αντίθετος από αυτόν που διατύπωνε, επί μεγάλο διάστημα, η αξιωματική αντιπολίτευση. Ότι, ουσιαστικά, αυτός ο νόμος είναι γι’ αυτούς που πλήρωναν συμπληρωματικό φόρο. Άρα, έρχεται ουσιαστικά να καταρρίψει την επιχειρηματολογία ότι νομοθετήσαμε για τους λίγους, για τους 350.000 συμπατριώτες μας, που πληρώνουν συμπληρωματικό φόρο. Οκτώ στους δέκα πολίτες, θα πληρώσουν χαμηλότερο φόρο.

Κύριε Παραδιά, πράγματι είχα πει για μεγαλύτερες παρεμβάσεις στον ΕΝΦΙΑ, αλλά τα είχα πει, νομίζω, στο συνέδριο σας της ΠΟΜΙΔΑ, λίγες μέρες πριν υποβάλουμε το σχέδιο νόμου για τον ΕΝΦΙΑ. Άρα, ήδη, ολοκληρώσαμε και υλοποιήσαμε την προεκλογική μας δέσμευση για 30%. Φτάνουμε στο 35%. Δεν μπορεί να γίνει άλλη παρέμβαση στον ΕΝΦΙΑ. Ήδη, είμαστε απολύτως συνεπείς με αυτά που είχαμε πει προεκλογικά και μάλιστα, σε υψηλότερο ποσοστό.

Και τέλος, για την παραγραφή έχουν δοθεί οι κατάλληλες απαντήσεις. Η κυρία Στάμου συμπλήρωσε κάτι πολύ σημαντικό. Δεν είναι μόνο ότι έχουμε για διοικητικές κυρώσεις, στο άρθρο 68 στην έναρξη ισχύος, για να μην υπάρχει οποιαδήποτε παρερμηνεία, το άρθρο 6, δηλαδή, αυτό, εφαρμόζεται αποκλειστικά επί παραβάσεων που τελούνται μετά την ημερομηνία δημοσίευσης του παρόντος στην Εφημερίδα της Κυβερνήσεως. Και πράγματι, εκφράστηκε ένας εύλογος προβληματισμός, από αρκετά κόμματα της αντιπολίτευσης, ως προς την αναγκαιότητα ύπαρξης Συμβούλου στην Επιτροπή Κεφαλαιαγοράς, όταν γνωρίζουμε ότι είναι ένας οργανισμός για φορέα που, ήδη, λειτουργεί, ξέρουμε τις ανάγκες, γνωρίζουμε τις αρμοδιότητες, λειτουργεί με συναφή τρόπο με άλλα κράτη μέλη, άρα, θα μπορούσε η σχετική διαδικασία να είχε, ήδη, πραγματοποιηθεί ή τουλάχιστον προωθηθεί από την Επιτροπή Κεφαλαιαγοράς. Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε, κύριε Υπουργέ.

Συνεχίζουμε με τους εκπροσώπους των φορέων.

Τον λόγο έχει, ο κ. Σαββόπουλος.

**ΧΡΗΣΤΟΣ ΣΑΒΒΟΠΟΥΛΟΣ (Γενικός Γραμματέας της Ομοσπονδίας Αμβυκούχων και Αμπελοκαλλιεργητών Ελλάδος):** Ευχαριστώ πολύ.

Κύριε Πρόεδρε, αξιότιμα μέλη της Επιτροπής, σας ευχαριστώ που μου δίνετε το Βήμα για να απαντήσω στα ερωτήματα που αφορούν τον κλάδο μας.

 Όσον αφορά το ερώτημα του κυρίου Αλεξιάδη, του αξιότιμου Βουλευτή του ΣΥΡΙΖΑ, που για ένα διάστημα υπήρξε και Υφυπουργός το αρμόδιο τμήμα που σήμερα είναι, ο κύριος Βεσυρόπουλος, έχω να πω ότι την αύξηση του φόρου με αυτό το νομοσχέδιο δεν τη δώσαμε εμείς, την προβλέπει η αλλαγή του Ευρωπαϊκού Κανονισμού που μπορεί να μας δίνει το Υπουργείο έκπτωση μέχρι 85%.

Δεύτερον, ακούστηκε ότι είμαστε 1.800 με 2.000 άτομα. Οι άμβυκες στην Ελλάδα είναι 36.000 εκ των οποίων οι ενεργοί είναι από 28.000 έως 30.000.

Τρίτον. Θέλω να πω ότι το προϊόν μας, η ονομασία του τσίπουρου και τσικουδιά χάθηκε το 2017, βάσει του τεχνικού φακέλου που «ταξίδεψε» από την Ελλάδα προς την Ευρωπαϊκή Επιτροπή και προέβλεπε ότι όσοι έχουν άμβυκες άνω των 130 κιλών δεν μπορούν να παράγουν τσίπουρο και τσικουδιά. Αυτή είναι η μόνη αλήθεια. Όταν ήρθε, λοιπόν, η απάντηση από τον κ . Χόφμαν ότι το δικό μας το προϊόν πρέπει να λέγεται «προϊόν απόσταξης μικρών αποσταγματοποιών», πήγαμε σε μία διαβούλευση με το Υπουργείο Οικονομικών και τον κύριο Βεσυρόπουλο, ζητώντας δύο προϊόντα και το τσίπουρο και την τσικουδιά αλλά και ένα απόσταγμα φρούτων, το οποίο μετά από μεγάλη διαβούλευση και διαπραγμάτευση καταφέραμε τελικά να το λέμε παραδοσιακό απόσταγμα διημέρων. Αυτή είναι η αλήθεια για τα θέματα που μας αφορούν.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς σας ευχαριστούμε, κύριε Σαββόπουλε.

Τον λόγο έχει ο κ. Αποστολάκης.

**ΔΗΜΗΤΡΙΟΣ ΑΠΟΣΤΟΛΑΚΗΣ** **(Προέδρος Δ.Σ. της Ένωσης Αποσταγματοποιών Αμπελοοινικών Προϊόντων Ελλάδος (ΕΝ.ΑΠ.Α.Π.Ε.)):** Ευχαριστώ, κύριε Πρόεδρε.

Η ερώτηση, εάν δεν κάνω λάθος, είχε να κάνει με το πώς νιώθει ο λαός μας, με το πώς νιώθει ο κλάδος μας, ότι δεν μπορεί να μπορέσουν οι διήμεροι αποσταγματοποιοί να παράξουν τσίπουρο ή τσικουδιά. Ίσα ίσα, ο κλάδος μας αλλά και οι υπηρεσίες του Γενικού Χημείου του Κράτους και της ΑΑΔΕ γενικότερα, αυτό που προσπάθησαν να κάνουν ήταν να προφυλάξουν τα προϊόντα αυτά. Όταν, λοιπόν, η Ε.Ε. συζήτησε ποια προϊόντα ελληνικά θα θέλαμε να καθοριστούν ως γεωγραφικές ενδείξεις, έτσι ώστε, να απολαμβάνουν της προστασίας εντός της Ε.Ε. αλλά και εκτός Ε.Ε. με τις χώρες στις οποίες υπάρχουν συμφωνίες γενικότερα επί των τροφίμων και αλκοολούχων ποτών, αποφασίστηκε, λοιπόν, να προστατευτεί το τσίπουρο, η τσικουδιά και το ούζο. Αυτό ακριβώς είναι το θέμα μας. Έτσι προστατεύονται τα προϊόντα. Αλλιώς, τα προϊόντα εάν δεν παρέχονται βάσει των κανόνων ο καθένας μπορεί κάλλιστα μικρός, μεγάλος, μεγαλύτερος, μικρότερος να γίνει συνάδελφός μας και να παράξει το προϊόν αυτό.

 Προβλέπονταν, λοιπόν, έναντι αυτού που θα μπορούσε να προκύψει μέσω της παραγωγής το προϊόν δεν ήταν προστατευμένο … του να παραχθεί τσίπουρο και τσικουδιά στη γειτονική Βουλγαρία, στη γειτονική Αλβανία στη γείτονα στα γειτονικά Σκόπια και σε τρίτες χώρες, εάν το προϊόν δεν είχε την προστασία που απολαμβάνει σήμερα. Πολλοί είμαστε υπέρ της παράδοσής, το τόνισε ο κ. Τσιλιλής, εφόσον αυτό αποτελεί προϊόν το οποίο είναι για ιδία κατανάλωση, δεν έχουμε κανένα απολύτως θέμα με αυτό, αλλά το προϊόν πρέπει να προστατευτεί και προστατεύεται βάσει των κανονισμών και βάσει της αυστηρότητας στον τρόπο παραγωγής του.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Τσικριτσής.

**ΑΣΤΕΡΙΟΣ ΤΣΙΚΡΙΤΣΗΣ (Μέλος του Δ.Σ. του Συλλόγου Αμβυκούχων Τυρνάβου και Λαρίσης):** Σας ευχαριστώ.

Προφανώς και η αύξηση μας επηρεάζει. Είναι ξεκάθαρο αυτό, γιατί αυτό που κάνουμε εμείς οι αμπελουργοί με αυτή την διαδικασία του παραδοσιακού καζανιού, είναι να ενισχύουμε το πενιχρό μας αγροτικό εισόδημα, και ουσιαστικά, να βγάζουμε ένα μεροκάματο για να μπορέσουμε να ζήσουμε και να ανταποκριθούμε σε μια εποχή, όπου τα λιπάσματα, η ενέργεια, η καύσιμη ύλη, το πετρέλαιο -που αυτή τη στιγμή οι Έλληνες αγρότες δεν έχουμε αφορολόγητο πετρέλαιο- έχουν αυξηθεί πάρα πολύ. Από κει και πέρα σε κανένα σημείο των ευρωπαϊκών νομοθετημάτων ή της απόφασης των Ευρωπαϊκών Δικαστηρίων, δεν γίνεται ο παραμικρός λόγος και δεν τίθεται το παραμικρό ζήτημα ως προς την ονομασία των αποσταγμάτων στρεπτήρων σταφυλής, που παράγονται από διμέρους, ούτε δίνεται η εντολή προς τον εθνικό νομοθέτη να αφαιρέσει το δικαίωμα χρήσης ή της απολύτου συνήθους και κοινής ονομασίας τσίπουρο και τσικουδιά από τα προϊόντα αυτά. Αυτή τη στιγμή τα προϊόντα μας είναι αγνά, είναι παραδοσιακά, είναι από τα σταφύλια μας, είναι από τα αμπέλια μας και πραγματικά πλήττεται και η πολιτιστική παράδοση της χώρας, είναι συγκεκριμένα τα ποσά τα οποία παράγουμε στα καζάνια μας, στα καζάνια των διημέρων, προφορολογούμαστε, έχουμε όλους τους ελέγχους από το Χημείο του Κράτους, και από τα αρμόδια τελωνεία, και από τις αρμόδιες οικονομικές υπηρεσίες. Είναι ένα πολύ μεγάλο ποσό το οποίο δίνεται από τους διημέρους και συμβάλλει στην φορολόγηση μας αλλά και γενικότερα στο ελληνικό κράτος ως τα ποσά τα οποία αποδίδουμε, από εκεί και πέρα, αυτό που διεκδικούμε είναι να μας αν μας αφήσετε να ζήσουμε και να συνεχίσουμε να καλλιεργούμε και να είμαστε στα αμπέλια μας και να μην είμαστε έρμαια των ποτοποιών, οι οποίοι θα είναι αποκλειστικά στο να μας αγοράζουν τη σταφυλική μας παραγωγή. Να μπορούμε να πάρουμε μια αξία στο προϊόν μας. Αυτό ακριβώς!

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):**  Ευχαριστούμε. Σωστή είναι η παρατήρηση που κάνετε.  Συμφωνώ, να είστε στο αμπέλι σας και να καλλιεργείτε και αναπαράγετε, βεβαίως.

Το λόγο έχει ο κ. Τσιλιλής.

**ΚΩΝΣΤΑΝΤΙΝΟΣ ΤΣΙΛΙΛΗΣ** **(Εκπρόσωπος του Συνδέσμου Ελλήνων Παραγωγών Αποσταγμάτων Αλκοολούχων Ποτών (Σ.Ε.Α.Ο.Π.)):** Ευχαριστώ, κύριε Πρόεδρε.

Θα μου επιτρέψετε, να διαφωνήσω μαζί σας, κύριε Πρόεδρε, λέγοντας το εξής.

Καταρχήν, όλες οι γεωγραφικές ενδείξεις στην Ε.Ε. προστατεύονται και διασφαλίζονται με συστηματικούς και ποιοτικούς ελέγχους. Ο συστηματικός και όχι ο δειγματοληπτικός γιατί, στους διημέρους το 0,6% των δειγμάτων έχουμε. Ο συστηματικός έλεγχος των αλκοολούχων ποτών με γεωγραφική ένδειξη συνιστά ρητή υποχρέωση του δικαίου της Ε.Ε. (άρθρο 38 του Κανονισμού 787/2019). Είναι αυτονόητο, λοιπόν, ένα προϊόν που διατίθεται χύδην χύμα χωρίς επισήμανση και χωρίς έλεγχο στην παραγωγή, χωρίς κανόνες ιχνηλασιμότητας δεν δύναται να φέρει προστατευόμενη γεωγραφική ένδειξη. Και μάλιστα ο Κανονισμός του 2019/787 προβλέπει διαδικασίες ανάκλησης της γεωγραφικής ένδειξης όταν αποδειχθεί πως δεν πληρούνται οι προδιαγραφές.

Πρέπει να συμφωνήσουμε στο εξής όλοι, νομίζω. Η ονομασία τσίπουρο και τσικουδιά είναι περιουσιακό στοιχείο της πατρίδας μας και όλων των πολιτών της που το διατήρησαν με την κατανάλωσή του επί δεκαετίες. Έχουμε υποχρέωση όλοι να το προστατέψουμε με τον καλύτερο τρόπο και αυτός είναι μέσω της γεωγραφικής ένδειξης που είναι αναγνωρισμένη στην Ε.Ε.. Έπραξε πολύ σωστά η πολιτεία που εισηγήθηκε το τεχνικό φάκελο το 2016 για το τσίπουρο και την τσικουδιά και πάντως πράττει τώρα η πολιτεία που δεν τον πειράζει. Αυτό είναι το ένα.

Η απάντηση στην ερώτηση για το γιατί δεν πρέπει να υπάρχει εμπορία του προϊόντος απόσταξης των μικρών αποσταγματοποιών. Πρώτο και κύριο, έχουμε υποχρέωση απέναντι στους πολίτες, να εξασφαλίσουμε τη δημόσια υγεία τους. Το τσίπουρο δεν είναι ένα αγνό προϊόν, όπως το κρασί που και ξινίσει λίγο δεν παθαίνεις κάτι. Είναι δυνατόν στο τσίπουρο να παραχθεί μεθανόλη, να παραχθούν βαριά μέταλλα, να παραχθούν μεταλλικές ενώσεις λόγω της διακίνησης σε πλαστικούς περιέκτες και να έχουμε πολύ σοβαρά προβλήματα υγείας. Δεν είναι δυνατόν στη σημερινή εποχή τον ISO, των HACCP, των πιστοποιήσεων να επιτρέπουμε σε τριτοκοσμικές συνθήκες να παράγονται προϊόντα τα οποία απευθύνονται για ανθρώπινη κατανάλωση.

 Επιπλέον, πιστεύει κανένας στην ομήγυρη ότι μπορεί να γίνει χύμα ανάπτυξη; Είναι δυνατόν να αποκομίσουν οφέλη και να ενισχυθεί το εισόδημα των αμπελουργών, όταν δεν δημιουργήσουμε προϊόντα με προστιθέμενη αξία, ποιοτικά τα οποία θα μπορούν να εξάγονται και θα μπορούν και θα μπορούν επομένως να πουλάνε την πρώτη ύλη οι αμπελουργοί σε καλές τιμές;

 Είπε κάποιος κύριος πριν από την πλευρά των αμβυκούχων, ότι δεν ισχύουν τα νούμερα που ανέφερα όσον αφορά αυτών που εμπορεύονται το τσίπουρο. Έχω στοιχεία του 2019. Είναι ακριβώς αυτοί που πουλάνε τσίπουρο προϊόν απόσταξης διημέρων πάνω από 500 κιλά, είναι 1.451 άτομα. Αν μου το αμφισβητεί, τα έχω εδώ. Αυτά είναι στοιχεία της ΑΑΔΕ. Υπάρχουν βέβαια 51.000 άδειες απ’ τις οποίες παράγεται προϊόν απόσταξης διήμερων, αλλά είναι κάτω από 150 κιλά που είναι για ιδία χρήση. Είναι δυνατόν επομένως για 1.451 άτομα να επιτρέπουμε να υπάρχει αυτό το χάος στην αγορά και αυτή η τροχοπέδη της ανάπτυξης; Γιατί πίσω από το καθεστώς των διήμερων υπάρχει ένα παραπέτασμα πίσω από το οποίο συντελείται αθρόα και αγνώστου προέλευσης εμπορία αλκοολούχων ποτών. Αυτό είναι το πρόβλημά μας. Δεν είναι οι 1.451 άνθρωποι. Και πιστεύει κανένας, ότι με 500 έως και 1.250 κιλά που θα πουλήσει ένας διήμερος που είναι και το μάξιμουμ με το τωρινό σχέδιο νόμου θα σωθεί η κατάσταση; Δεν είναι αυτό το πρόβλημα. Το πρόβλημα είναι αυτοί που χρησιμοποιούν τους διήμερους και εισάγουν οινόπνευμα λαθραίο από τη Βουλγαρία, παράγουν προϊόντα χείριστης ποιότητας με κακές πρώτες ύλες και δημιουργούν αυτά τα προβλήματα στην αγορά.

Αυτός είναι ο λόγος που θα πρέπει επιτέλους να πάρουμε μια απόφαση. Να δώσουμε κίνητρα αν θέλετε στους 1,451 αυτούς ανθρώπους να δημιουργήσουν μικρές μονάδες αποσταγματοποιίας και να μπούμε σε μια τάξη. Το ξέρετε ότι στον Τύρναβο, γιατί πολύς λόγος αναφέρθηκε στον Τύρναβο, υπάρχει αυτή τη στιγμή το συνεταιριστικό οινοποιείο το οποίο έχει 500 μέλη, το οποίο παράγει εμφιαλωμένο τσίπουρο; Υπάρχουν χιλιάδες άλλοι αμπελουργοί οι οποίοι βλέπουν το εισόδημά τους να αυξάνεται όταν πουλάνε τις πρώτες ύλες σε συστηματικούς αποστάγματατοποιούς; Και για 50 - 100 ανθρώπους που υπάρχουν στον Τύρναβο τώρα, να δημιουργήσουμε αυτό το χάος στην αγορά; Αξίζει τον κόπο; Δηλαδή, σε ποια εποχή ζούμε; Στην εποχή των σπηλαίων; Υπήρχε το καθεστώς αυτό πριν 100 - 200 χρόνια. Τώρα πια θα πρέπει να προσαρμοστούμε στη σημερινή πραγματικότητα. Δεν ζητάμε κάτι άλλο. Ζητάμε εκσυγχρονισμό. Ζητάμε την προσαρμογή στη νέα πραγματικότητα και να μην υπάρχουν αυτές οι τεράστιες στρεβλώσεις σε κάθε επίπεδο και στην υγεία και στο εμπόριο και στην ανάπτυξη και παντού. Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε τον κύριο Τσιλιλή. Για να μην παρεξηγηθώ κ. Τσιλιλή, προφανώς κανένας εδώ μέσα δεν επικροτεί λαθραίο εμπόριο οινοπνεύματος ή οτιδήποτε άλλο. Επίσης, είναι απολύτως κατανοητό, ότι όταν συζητάμε για μικρή παραγωγή, εννοούμε ότι οφείλει και ο μικρότερος παραγωγός να τηρεί απαρέγκλιτα τους κανονισμούς υγιεινής, τους όρους που θέτει η πολιτεία. Επίσης, εννοούμε ότι η πολιτεία που είναι εδώ παρούσα, οφείλει να επιτελεί το έργο της σε ότι αφορά τους ελέγχους οι οποίοι πρέπει να είναι αυστηρότατοι. Θέλω να είμαι απολύτως ξεκάθαρος σε αυτό.

**ΚΩΝΣΤΑΝΤΙΝΟΣ ΤΣΙΛΙΛΗΣ (Εκπρόσωπος του Συνδέσμου Ελλήνων Παραγωγών Αποσταγμάτων Αλκοολούχων Ποτών (Σ.Ε.Α.Ο.Π.)):** Αποφάνθηκε επ’ αυτού το πόρισμα της ευκαιριακής επιτροπής κύριε Πρόεδρε. Δεν γίνεται μετά την διασπορά που υπάρχει στο πανελλήνιο, με 50.000 άμβυκες που αναφέρθηκε πριν, ποιος θα ελέγξει και τι; Αφού ο υπάλληλος που βγάζει τις άδειας απόσταξης δεν προλαβαίνει να τις βγάζει.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κατανοητό. Επίσης θα πρέπει να πούμε ότι δεν είναι μόνο ο Τύρναβος μια μεγάλη περιοχή παραγωγής κρασιού ή τσίπουρου, είναι και η Κρήτη που παράγει τσικουδιά, είναι και τα Γιάννενα, αγαπητέ κύριε Τσιλιλή, όπου παράγουμε εκπληκτικά ποιοτικά τσιπούρα και κλείνω εδώ την παρέμβαση.

**ΚΩΝΣΤΑΝΤΙΝΟΣ ΤΣΙΛΙΛΗΣ (Εκπρόσωπος του Συνδέσμου Ελλήνων Παραγωγών Αποσταγμάτων Αλκοολούχων Ποτών (Σ.Ε.Α.Ο.Π.)):** Σύμφωνοι, αλλά 1451 άτομα είναι αυτά που επίσημα φαίνονται να παράγουν από 500 κιλά και πάνω. Αντιλαμβάνεστε τι συμβαίνει πίσω από αυτό. Αυτή τη στιγμή υπάρχει μια καταγγελία της ένωσης που εκπροσωπεί τους αμπελουργούς, η οποία λέει, ότι 300.000 στρέμματα αμπελιών δεν δηλώνονται καν. Κινδυνεύουμε να χάσουμε δικαιώματα από την Ευρωπαϊκή Ένωση επειδή δεν κάνουν δηλώσεις παραγωγής. Όλη αυτή η παραγωγή κατευθύνεται σε λαθραία εμπορία και δημιουργείται τεράστια στρέβλωση όπως αναφέρθηκε πριν και στον κλάδο του κρασιού. Δηλαδή απ’ όπου κι αν το πιάσεις αυτό το καθεστώς λερώνει, αυτή είναι η ουσία.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Καλώς.

**ΙΩΑΝΝΗΣ ΓΚΙΟΛΑΣ:** θα ήθελα να συμπληρώσω μία πρόταση. Εποπτεία, έλεγχος και δημόσια υγεία, επαφίεται και είναι επιφορτισμένο το κράτος να το κάνει και πρέπει να το κάνει. Νομίζω κανένας δεν διαφωνεί, ακόμα και από τους μικρούς παραγωγούς.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κλείνουμε με τον Νομικό Σύμβουλο της ΕΚΠΟΙΖΩ, τον κ. Σγούρα.

**ΠΑΝΑΓΙΩΤΗΣ ΣΓΟΥΡΑΣ (Νομικός Σύμβουλος της Ένωσης Καταναλωτών «Η Ποιότητα Ζωής» (ΕΚΠΟΙΖΩ)):** Γεια σας και πάλι. Δεν υπήρξε κάποια ερώτηση προς εμένα. Να κάνω αν θέλετε ένα σχόλιο. Το επανέλαβε και η εκπρόσωπος του ΚΚΕ, στην ουσία δεν μιλάμε για προστασία, ούτε κάποιου είδους βοήθεια. Εξαναγκάζονται οι ευάλωτοι δανειολήπτες με τον τρόπο αυτό να μεταβιβάσουν μια ώρα αρχύτερα την κύρια κατοικία τους στο φορέα απόκτησης και επαναμίσθωσης. Δεν έχω να πω κάτι άλλο νομίζω. Αναφέρθηκα πριν αναλυτικά.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ.

Τον λόγο έχει για ένα λεπτό, ο κ. Σταματάκης από την Ομοσπονδία Παραδοσιακών Αμυβυκούχων.

**ΓΕΩΡΓΙΟΣ ΣΤΑΜΑΤΑΚΗΣ (Ταμίας της Ομοσπονδίας Αμβυκούχων και Αμπελοκαλλιεργητών Ελλάδος):** Ευχαριστώ πάρα πολύ. Αναφέρθηκε ότι είμαστε 1.451 αυτοί που πουλάμε ποσότητα πάνω από 150 κιλά, αλλά με το γεγονός του 2019 που είχε απαγορευτεί η χοντρική πώληση, έχουν μείνει πολλές ποσότητες μέσα, οι οποίες έχουν μείνει απούλητες. Εξάλλου εμείς έχουμε ζητήσει για το θέμα της υγιεινής και της ποιότητας να κάνουμε πρώτα έλεγχο στα αποστάγματα μας και στη συνέχεια να συνοδεύεται με βεβαίωση του χημείου που έχουμε κάνει την ανάλυση.

Όσο για την εισαγωγή από Βουλγαρία για λαθραία, ξέρουμε ποιοι τι κάνουν και όχι οι μικροί που έχουνε 100 και 500 κιλά.

Η κατάσταση που δημιουργήθηκε με τη φορολογία και λοιπά, κ. Τσιλιλή, ξέρουμε ποιος την έκανε και για ποιους λόγους. Τίποτα άλλο. Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε κύριε Σταματάκη. Έχει ζητήσει το λόγο ο Υφυπουργός Οικονομικών, ο οποίος θέλει να τοποθετηθεί επί ορισμένων θεμάτων που έθεσαν οι εκπρόσωποι των φορέων.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ κύριε Πρόεδρε. Θα είμαι πολύ σύντομος, γιατί ο χρόνος είναι πολύ περιορισμένος. Θα αναφερθώ επιγραμματικά σε κάποια θέματα, γιατί στα περισσότερα έχω απαντήσει στην αρχική μου τοποθέτηση στην Επιτροπή προχθές επί της αρχής του νομοσχεδίου.

Θέλω να ευχαριστήσω όλους τους φορείς που συμμετείχαν στη σημερινή συνεδρίαση, αλλά και για τη διαχρονική συνεργασία που έχω μαζί τους στο Υπουργείο Οικονομικών. Άκουσα με προσοχή τις θέσεις και τις προτάσεις τους.

Θα ξεκινήσω με τη σειρά. Στον κ. Κόλλια να πω, σχετικά με τον ΕΝ.Φ.Ι.Α. ότι εξακολουθούν να ισχύουν οι εκπτώσεις για τους φορολογούμενους με οικονομική αδυναμία πληρωμής, καθώς και για τα άτομα με ειδικές ανάγκες. Όσο για τον ειδικό φόρο κατανάλωσης στο πετρέλαιο γεωργικής χρήσης, θα αφορά όλους τους κατά κύριο επάγγελμα αγρότες. Ήμασταν ξεκάθαροι στην αρχική τοποθέτηση που κάναμε. Αφορά σε όλους τους κατά κύριο επάγγελμα αγρότες όπως αυτοί ορίζονται από την Ελληνική νομοθεσία.

Στον κύριο Παραδιά, τοποθετήθηκε ο κύριος Υπουργός, γιατί κύριε Παραδιά είστε ο Πρόεδρος της Πανελλήνιας Ομοσπονδίας Ιδιοκτητών Ακινήτων όταν η συντριπτική πλειοψηφία των ιδιοκτητών ακινήτων θα δει μείωση και μάλιστα για δεύτερη φορά. Είναι ένας φόρος που τον παραλάβαμε με εκκαθαριστικά του 2018 με τη συνολική βεβαίωση του φόρου 3,1 δισεκατομμύρια ευρώ και για τα φυσικά πρόσωπα 2,6 δισεκατομμύρια ευρώ.

Το μειώσαμε για τα φυσικά πρόσωπα στον πρώτο μήνα της διακυβέρνησής μας κατά 22% μεσοσταθμικά. Τον κατεβάσουμε, από τα 2,6 δισεκατομμύρια βεβαίωση, στα 2,09 δισεκατομμύρια ευρώ και τώρα στα 1,7 δισεκατομμύρια ευρώ βεβαίωση, συνολική μείωση στα φυσικά πρόσωπα 920 εκατομμύρια ευρώ.

Ενώ η προεκλογική μας δέσμευση ήταν μείωση του φόρου στα φυσικά πρόσωπα κατά 30% του ΕΝΦΙΑ, το μειώνουμε κατά 35%. Οκτώ στους δέκα Έλληνες φορολογούμενους θα πάρουν εκκαθαριστικά με μειωμένο φόρο, σε σχέση με αυτά που πήραν πέρυσι. Το 14% θα πάρουν τον ίδιο το ίδιο εκκαθαριστικό με τον ίδιο φόρο και μόνο ένα 6% θα πληρώσει επιπλέον φόρο. Αυτό αφορά σε περιοχές όπου έχουμε πολύ μεγάλη αύξηση των αντικειμενικών αξιών στη ζώνη ή εντάσσονται για πρώτη φορά στις ζώνες με τις αντικειμενικές τιμές. Όλα αυτά γίνονται επειδή αυξάνονται οι τιμές σε 60% των προϋπαρχουσών ζωνών.

Να περάσω λίγο τώρα για τον κ. Γκιόλα που μιλούσε για τον ειδικό φόρο κατανάλωσης και τους συναδέλφους από την Αξιωματική Αντιπολίτευση, από τον ΣΥΡΙΖΑ. Να τους θυμίσω, γιατί η κοντή μνήμη βλάπτει, ότι τον φόρο αυτό τον κατήργησαν επί Κυβέρνησής τους. Ο φόρος επιστρεφόταν μέχρι το 2015 και η επιστροφή καταργήθηκε από εκεί και πέρα οριστικά και αμετάκλητα. Εμείς τι κάνουμε τώρα; Επαναφέρουμε την επιστροφή του ειδικού φόρου κατανάλωσης στους κατά κύριο επάγγελμα αγρότες, μετά από 5 χρόνια.

Να περάσουμε λίγο τώρα, γιατί η μεγαλύτερη συζήτηση έχει επικεντρωθεί σε αυτό και οι τοποθετήσεις των φορέων ήταν περισσότερες πάνω σε αυτό το κομμάτι, που αφορά τον ειδικό φόρο κατανάλωσης για τα προϊόντα των συστηματικών αποσταγματοποιών και των διημέρων παραγωγών. Επειδή άκουσα πολλούς συναδέλφους να μιλούν για την αύξηση του φόρου στο προϊόν απόσταξης των διήμερων, να ξεκαθαρίσουμε κάποια πράγματα, ξεκινώντας με την παρατήρηση ότι οι ειδικοί φόροι κατανάλωσης είναι εναρμονισμένοι φόροι σε ευρωπαϊκό επίπεδο, όπως εναρμονισμένοι είναι και οι όροι επιβολής τους. Μέχρι σήμερα τι γινόταν; Μέχρι σήμερα επιβαλλόταν ειδικός φόρος κατανάλωσης στο προϊόν απόσταξης των διήμερων 59 λεπτά του ευρώ ανά κιλό προϊόντος, δηλαδή ενάμιση ευρώ περίπου ανά λίτρο άνυδρο.

Σε συμμόρφωση, όμως με την καταδικαστική απόφαση, που ήρθε τέσσερις ημέρες μόλις μετά την ανάληψη της διακυβέρνησής μας, δηλαδή στις 11 Ιουλίου του 2019, από την οποία μας είχε επιβληθεί ότι έπρεπε να επανέλθουμε στον κανονικό συντελεστή ειδικού φόρου κατανάλωσης αλκοόλης, δηλαδή στα 24,5 ευρώ ανά λίτρο άνυδρο, στο προϊόν απόσταξης των διήμερων αποσταγματοποιών και η οποία μάλιστα έπρεπε να είναι άμεσα εφαρμοστέα. Ο ίδιος συντελεστής έπρεπε να επιβληθεί και στο τσίπουρο και την τσικουδιά των συστηματικών παραγωγών, στα οποία αφορούσε επίσης η καταδίκη, καθώς φορολογούνταν μέχρι τότε με τον συντελεστή 12,25 ευρώ ανά λίτρο άνυδρο.

Με τις δικές μας, όμως, συντονισμένες ενέργειες, μετά την καταδικαστική αυτή απόφαση του Ευρωπαϊκού Δικαστηρίου και στοχευμένες επαφές με την Ευρωπαϊκή Επιτροπή, η εκτέλεση της απόφασης του δικαστηρίου για την επιβολή του συντελεστή 24,5 στα εν λόγω προϊόντα ανεστάλη για περισσότερα από δυόμισι χρόνια ενώ έπρεπε να είναι άμεσα εφαρμοστέα. Εμείς την αναστείλαμε αυτήν την απόφαση και προχωρήσαμε στην αναθεώρησή της σχετικής Οδηγίας.

Αυτό είναι και το σημαντικότερο, ότι αξιοποιήσαμε την ευκαιρία που δόθηκε με την αναθεώρηση της οδηγίας ΕΟΚ/83/1992, για τους ειδικούς φόρους κατανάλωσης -στα αλκοολούχα προϊόντα, και πετύχαμε να κατοχυρωθεί σε ευρωπαϊκό επίπεδο μειωμένος κατά 50% συντελεστής ειδικού φόρου κατανάλωσης στο τσίπουρο και την τσικουδιά των επαγγελματιών παραγωγών και υπερμειωμένος κατά 85% συντελεστής στο προϊόν απόσταξης των διήμερων, ενώ όπως είπε πρόεδρος των Αμβικούχων και Αμπελοκαλλιεργητών, ο κ. Παπαγρηγορίου, πάγιο αίτημά τους ήταν να είναι 75% μειωμένος σε σχέση με τον κανονικό συντελεστή. Εμείς πετύχαμε να είμαστε η μοναδική χώρα στην Ευρωπαϊκή Ένωση που κατοχύρωσε σε προϊόν αλκοολούχο να έχει μειωμένο συντελεστή πάνω από 50%, δηλαδή 85%. Ειδικά για τον υπερμειωμένο συντελεστή κατά 85% του ειδικού φόρου κατανάλωσης των διήμερων, οφείλω να το τονίσω ότι είμαστε η μοναδική χώρα.

Επομένως, σε καμία περίπτωση δεν μπορούμε να μιλάμε για αύξηση, αφού πετύχαμε και επιβάλλουμε τον κατώτατο δυνατό, σε ευθυγράμμιση με το ενωσιακό δίκαιο υπερμειωμένο συντελεστή ειδικού φόρου κατανάλωσης για το προϊόν απόσταξης των διήμερων, δηλαδή 3,70 ευρώ ανά λίτρο άνυδρης αιθυλικής αλκοόλης, αντί του κανονικού συντελεστή 24,50 ευρώ. Άρα στην ερώτηση των συναδέλφων αν αυξήσαμε το φόρο, η απάντηση είναι ότι φυσικά και δεν τον αυξήσαμε. Τον μειώσαμε κατά 85%. Βρήκαμε μια καταδικαστική απόφαση η οποία όριζε και για το τσίπουρο/τσικουδιά των συστηματικών παραγωγών αλκοολούχων και για το προϊόν απόσταξης των διήμερων παραγωγών, συντελεστή ΕΦΚ στο 24,5 ευρώ το λίτρο άνυδρο και στους μεν τον πήγαμε στο 50% του φόρου και στους δε σε μειωμένο κατά 85% φόρο.

 Πάμε τώρα στο όνομα τσίπουρο και την τσικουδιά, για να μπει μια τάξη και να ξέρει ο κόσμος πώς ακριβώς έγινε. Οι γεωγραφικές ενδείξεις τσίπουρο και την τσικουδιά για ελληνικά αποστάγματα στεμφύλων σταφυλής καταχωρίστηκαν υπέρ της Ελλάδος στις 13/02/2008 στον κανονισμό ΕΚ/110/2008. Σύμφωνα με τον κανονισμό, για τις καταχωρισμένες γεωγραφικές ενδείξεις έπρεπε να κατατεθεί τεχνικός φάκελος στην Ευρωπαϊκή Επιτροπή το αργότερο ως τις 20/2/2015. Ο τεχνικός φάκελος υποβλήθηκε εμπρόθεσμα από τη χώρα μας ενιαίος, δηλαδή για μία γεωγραφική ένδειξη «τσίπουρο/ τσικουδιά». Τα επόμενα δύο χρόνια ακολούθησε αλληλογραφία με την Ευρωπαϊκή Επιτροπή, η οποία ζήτησε διευκρινίσεις και συμπληρωματικά στοιχεία, τα οποία και παρείχε η Ελλάδα.

Τον Ιούλιο του 2017 έγινε αποδεκτός ο οριστικός τεχνικός φάκελος από την Ευρωπαϊκή Επιτροπή. Είναι αυτός, κύριε Πρόεδρε. Η εν λόγω γεωγραφική ένδειξη υπάρχει καταχωρισμένη στο επίσημο ενωσιακό μητρώο «e-ambrosia» των αναγνωρισμένων στην Ευρωπαϊκή Ένωση γεωγραφικών ενδείξεων αλκοολούχων ποτών, όπου είναι αναρτημένος και ο ισχύων τεχνικός φάκελος. Επί Κυβέρνησης ΣΥΡΙΖΑ λοιπόν κατατέθηκε ο τεχνικός φάκελος, που ορίζει τη γεωγραφική ένδειξη αλκοολούχων ποτών «τσίπουρο/τσικουδιά» καθώς και τους όρους και τις προϋποθέσεις παραγωγής αυτού του προϊόντος.

Ενδεικτικά αναφέρω κάποιους από τους βασικούς περιορισμούς που τίθενται στον τεχνικό φάκελο. Πρώτον, η ονομασία τσίπουρο/τσικουδιά χρησιμοποιείται για αποστάγματα στεμφύλων σταφυλής που παράγονται σε συγκεκριμένες γεωγραφικές περιοχές ανά την Ελλάδα, τα οποία είναι εμφιαλωμένα και εν γένει τυποποιημένα. Επιπλέον, με τον ίδιο τεχνικό φάκελο έχουν κατοχυρωθεί συγκεκριμένοι όροι παραγωγής για τα προϊόντα με τις εν λόγω γεωγραφικές ενδείξεις, οι οποίοι, επίσης, δεν πληρούνται στην περίπτωση των διήμερων, όπως, παραδείγματος χάριν, η χρήση άμβυκα χωρητικότητας άνω των 130 λίτρων.

Δεδομένης της ισχύουσας κατοχύρωσης γεωγραφικής ένδειξης με τους όρους που παρελήφθησαν στον τεχνικό φάκελο, ενδεχόμενη χρήση της εν λόγω ονομασίας στην εθνική νομοθεσία για το προϊόν απόσταξης των διήμερων θα δημιουργούσε και ζητήματα ως προς την ευνοϊκή φορολόγησή του.

Συγκεκριμένα, από την οδηγία (ΕΕ) 2020/1151, κατοχυρώνεται συντελεστής ειδικού φόρου κατανάλωσης μειωμένος κατά 50% του κανονικού για τα αποστάγματα στεμφύλων σταφυλής που παράγονται στην Ελλάδα, δηλαδή για τα αποστάγματα που φέρουν τη γεωγραφική ένδειξη τσίπουρο ή τσικουδιά. Επομένως, η χρήση της εν λόγω ονομασίας για το προϊόν των διημέρων τη δεδομένη στιγμή, θα σήμαινε αυτομάτως, πέραν των λοιπών υποχρεώσεων που θα έπρεπε να τηρούν οι διήμεροι, τη φορολόγηση του προϊόντος απόσταξης των διήμερων με συντελεστή ειδικού φόρου κατανάλωσης 50% του κανονικού, αντί του κατά πολύ ευνοϊκότερου μειωμένου κατά 85% συντελεστή ειδικού φόρου κατανάλωσης, που κατοχυρώνεται στην οδηγία για τα προϊόντα απόσταξης των διήμερων.

Με απλά λόγια, αν χρησιμοποιούσαμε την ονομασία τσίπουρο /τσικουδιά θα έπρεπε οι διήμεροι πληρούν τις προϋποθέσεις του τεχνικού φακέλου, αυτού εδώ που κατέθεσε η Κυβέρνηση ΣΥΡΙΖΑ το 2017 – το επαναλαμβάνω, για να γίνει ξεκάθαρο σε όλους και να μην εμπαίζουμε τον κόσμο – να πληρούν τις προϋποθέσεις του τεχνικού φακέλου ως προς τον εξοπλισμό, τον τρόπο παραγωγής και την τυποποίηση του προϊόντος και το σημαντικότερο, θα έπρεπε να επιβληθεί ειδικός φόρος κατανάλωσης 12,25 ευρώ ανά λίτρο άνυδρο αιθυλικής αλκοόλης, αντί του υπερμειωμένου 3,70 ευρώ, που θεσπίζεται με το σχέδιο νόμου.

Αντιλαμβάνεστε, λοιπόν, όλοι, ότι στο ζήτημα της επίσημης ονομασίας βρισκόμαστε μπροστά σε μονόδρομο, για να μπορέσει να χρησιμοποιηθεί ο υπερμειωμένος συντελεστής των 3,70 ευρώ και δεν υπάρχει δυνατότητα επιλογής.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Ευχαριστούμε, κύριε Υπουργέ.

Το λόγο έχει ο κ. Κόκκαλης.

**ΒΑΣΙΛΕΙΟΣ ΚΟΚΚΑΛΗΣ**: Κύριε Υπουργέ, για να το ακούσουν και οι φορείς, είναι δεσμευτική νομικά η κατάθεση του φακέλου;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών)**: Μιλάμε σήμερα με τα δεδομένα που έχουμε, με τον Κανονισμό, με τις Οδηγίες, με την ελληνική νομοθεσία, με τους τεχνικούς φακέλους που έχετε καταθέσει ως κυβέρνηση, γιατί ήσασταν Υφυπουργός της κυβέρνησης αυτής και μάλιστα συναρμόδιος Υφυπουργός γιατί ήσασταν στο Υπουργείο Αγροτικής Ανάπτυξης και ο άλλος έτερος συναρμόδιος Υφυπουργός ήταν ο κ. Αλεξιάδης από το Υπουργείο Οικονομικών και έρχεστε σήμερα και μιλάτε για κάτι που έπρεπε να γνωρίζετε ξεκάθαρα!

Κάτι τελευταίο προς τον εκπρόσωπο του Συλλόγου των Αμβυκούχων Τυρνάβου. Είδα την ομοσπονδία σας τρεις φορές. Έγινε τηλεδιάσκεψη μαζί με την ομοσπονδία και τους 18 τοπικούς συλλόγους - μου είπαν ότι είναι 18 και τους κάλεσα όλους – η οποία κράτησε πάνω από τέσσερις ώρες. Άκουσα με προσοχή τις θέσεις, τις προτάσεις, τις απόψεις όλων. Συμφώνησαν από τους 18 οι 15, η συντριπτική πλειοψηφία, κι αυτό δεν αμφισβητείται από κανέναν νομίζω! Έγιναν αποδεκτές όλες οι προτάσεις με τα δεδομένα που σας ανέφερα προηγουμένως για την ονομασία τσίπουρο και τσικουδιά, γιατί ό,τι θέλει μπορεί να λέει ο καθένας, αλλά εδώ έχουμε ευρωπαϊκό κανονισμό, ευρωπαϊκή οδηγία, εθνική νομοθεσία, τεχνικό φάκελο και με βάση αυτά πορευόμαστε και συνεχίζουμε.

Με όλους αυτούς τους περιορισμούς που σας ανέφερα, ότι μπορούσαμε να κάνουμε αυτό κάναμε Κάναμε αυτό που δεν γινόταν όταν σας κάλεσα – εδώ είναι οι περισσότεροι – στο Γραφείο μου στο Υπουργείο Οικονομικών με τους υπηρεσιακούς παράγοντες, με τον κ. Πιτσιλή τον Διοικητή της ΑΑΔΕ, με τους υπηρεσιακούς του Γενικού Χημείου, των Τελωνειακών, τον Σεπτέμβριο, μετά την καταδικαστική απόφαση, για να δώσουμε μαζί αυτή τη μάχη. Και πράγματι, μαζί δώσαμε τη μάχη και πετύχαμε αυτά τα αποτελέσματα και πορευτήκαμε έτσι. Πετύχαμε αυτό που δεν πίστευε κανείς ότι μπορούμε να το πετύχουμε!

Στη δημόσια διαβούλευση, όταν βγήκε το νομοσχέδιο, αλλά και κατά την τηλεδιάσκεψη αυτή, θέσατε και άλλα επιπλέον θέματα, τα οποία στην πλειοψηφία τους έγιναν αποδεκτά. Έγιναν δεκτά όλα τα αιτήματα των διημέρων, όπως σας είπα προηγουμένως, με κυριότερη τη διεύρυνση των επιτρεπόμενων πρώτων υλών απόσταξης με ένταξη σ’ αυτές και των σταφυλιών για τα οποία θα καθοριστεί με απόφαση το ποσοστό απόδοσης σε αιθυλική αλκοόλη.

Επιπλέον, κατόπιν της δημόσιας διαβούλευσης όπου εσείς τοποθετηθήκατε, υιοθετήθηκαν προτάσεις του Συλλόγου σας όπως η κατάργηση της υποχρέωσης τήρησης βιβλίων και στοιχείων για το προϊόν απόσταξης των διημέρων που είναι ταυτόχρονα και αγρότες του ειδικού καθεστώτος και η απελευθέρωση της χονδρικής εμπορίας του προϊόντος από κάβες.

Να διευκρινίσω εδώ, επειδή τέθηκε το ζήτημα αυτό, ότι ο διήμερος παραγωγός είχε το δικαίωμα να πουλήσει το προϊόν απόσταξης προς την κάβα, είχε το δικαίωμα να το πουλήσει προς το κατάστημα εστίασης, την ταβέρνα, δεν είχε δικαίωμα όμως η κάβα να πουλήσει το προϊόν του στην ταβέρνα. Ποιος θίγεται απ’ αυτό; Από αυτό θίγεται 100% ο μικρός, απομακρυσμένος, από τα αστικά κέντρα, διήμερος παραγωγός . Είναι ξεκάθαρο και αυτό λύνουμε και τίποτα άλλο. Ούτε παράνομο εμπόριο, ούτε λαθρεμπόρια, ούτε ποσότητες μεγάλες κ.λπ.

Προσπαθούμε να λύσουμε ζητήματα που μας έθεσαν οι διήμεροι και τα αιτήματά τους έγιναν κατά την πλειοψηφία τους αποδεκτά.

Σας ευχαριστώ, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Σας ευχαριστούμε πολύ κι εμείς.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ. κ. Αμανατίδης Γεώργιος, Αναστασιάδης Σάββας, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κεφαλογιάννης Ιωάννης, Κόνσολας Εμμανουήλ (Μάνος), Μάνη – Παπαδημητρίου Άννα, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Σταμενίτης Διονύσιος, Τραγάκης Ιωάννης, Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Αλεξιάδης Τρύφων, Γεροβασίλη Όλγα, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Κουρουμπλής Παναγιώτης, Παπαδόπουλος Αθανάσιος (Σάκης), Παπανάτσιου Αικατερίνη, Σπίρτζης Χρήστος, Συρμαλένιος Νικόλαος, Τζανακόπουλος Δημήτριος, Τσακαλώτος Ευκλείδης, Φλαμπουράρης Αλέξανδρος, Κατρίνης Μιχαήλ, Σκανδαλίδης Κωνσταντίνος, Κομνηνάκα Μαρία, Αρσένης Κρίτων – Ηλίας και Λογιάδης Γεώργιος.

Κυρίες και κύριοι συνάδελφοι, λύεται η συνεδρίαση.

Τέλος και περί ώρα 15.40΄λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**